Kebangkitan Negara-Negara Bangsa Diseluruh Dunia

Satu demi satu bangsa akan bangkit dan
tuntut kemerdekaan. Satu demi satu wilayah akan bangkit menentang kerajaan
pusat. Satu demi satu negara akan menentang perikatan yang dibina sejak Perang
Dunia Kedua.

Cuba kau bayangkan dunia tanpa kawalan
pusat para globalis yang berpusat di Bangunan UN kat New York?

Kemenangan Donald Trump dan Brexit pada
2016 adalah Revolusi Ketamadunan Barat. Orde baru pasca moden menentang orde
lama yang berpasak kepada liberal demokrasi zaman modeniti.

Keadaan tu berjangkit di Brazil, di mana
peristiwa muzium tertua di Amerika Latin tahun lepas membawa kehibaan yang amat
sangat kepada bangsa mereka, dan melihat kerajaan liberal mereka sambil lewa
menyelamatkan khazanah bangsa mereka. Lalu mereka melantik Jair Bolsonaro yang
menangkap suara kekecewaan rakyat.

Hari ini dek kerana globalis liberal, ramai
orang rasa kehilangan identiti. Mereka dipaksa untuk mengikut apa yang
ditentukan oleh globalis liberal mengikut acuan yang ditetapkan.

Modeniti, adalah fahaman yang terasas
daripada The Age of Enlightenment, dari 1680an hingga 1820an, apabila
perindustrian mula berkembang dan imperialisme mula mencengkam.

Revolusi Perindustrian mengajar kita bukan
untuk bina kilang, tapi membina tamadun dengan cara skala besar dengan teknik
satu acuan untuk semua.

Kita lihat macam mana Henry Ford, membina
kilang kereta dan industri kereta bergerak pantas dengan satu uniformiti. Kau
tengok fahaman Karl Marx yang nak semua rakyat hidup dalam sosial uniformiti.
Dan paling ekstrem, fasisme yang nak satu kaum yang hidup dalam uniformiti.

Modeniti melahirkan liberal demokrasi,
komunisme dan fasisme. Semua ni untuk accommodate sistem ketamadunan masa tu –
industri.

Sebab tu aku muak dengan sayap kiri dan
kanan dan bersembang pasal spektrum politik. Kiri dengan kanan je ke? Not even
atas ke bawah? Takkan spektrum politik ni ada paksi x je? Paksi y? Takde paksi
3D ke?

Pasca moden adalah reaksi dan penentangan
kepada uniformiti. Sebab tu postmodern culture sangat hipster. Bila kau lain
daripada lain, kau akan dianggap cool sampai semua orang nak ikut, kau turn off
dan pergi minat benda lain pulak.

Sebab tu orang yang dok ulang kata “fasis” “fasis” “Nazi” adalah orang yang ketinggalan zaman. Apasal kau panggil orang yang berbeza dengan globalis liberal ni Hitler Nazi? Kenapa tak panggil Genghis Khan terus? Genghis Khan lagi kejam daripada Adolf Hitler kalau nak sembang statistik kematian mangsa perang.

We need new ideologies for the new era. Dan butang resetnya adalah konservatif. Kau kena terima hakikat tu. Ada sebab orang tua kata pada kau, “kalau dah sesat tu, kembalilah ke pangkal jalan.”

Zaman pasca moden adalah kepelbagaian idea
dan fikiran. Perspektif tidak lagi dilihat pada identity politics (race,
gender, sexuality) lagi. Ia lebih besar daripada tu.

Dan kemenangan Trump dan Brexit membebaskan
umat manusia daripada uniformiti hasil daripada sistem modeniti yang mencengkam
dari zaman imperialisme dulu.

Referendum Scotland, pengisytiharan
Catalan, kebangkitan wilayah Basque dan Galicia di Sepanyol, kebangkitan
nasionalisme Flanders, wilayah Lombardi, Venice dan Sicily yang nak merdeka
dari Itali, Papua dan Acheh nak merdeka dari Indonesia, Johor, Sabah dan
Sarawak nak merdeka dari Malaysia – ini semua petanda lebih banyak negara
bangsa akan muncul.

Kerana kalau modeniti adalah uniformiti,
pasca moden adalah identiti.

Semua wilayah mahu tunjukkan identiti
mereka. Kesenian, kebudayaan, masakan, muzik, penulisan, masakan wilayah,
daerah mula dicari orang yang rindukan dan dahagakan identiti diri yang dah
hilang akibat modeniti sejak zaman industri dulu.

Orang zaman sekarang dah tak kerja macam
zaman dulu. Boleh je kerja kat rumah dan boleh je jual beli online. Sebab tu
shopping mall jatuh, kilang jatuh. Orang dah tak nak ikut satu sistem yang
sama, satu fahaman yang sama.

Orang yang sokong sosialisme ni cuma
bersandiwara daripada kecoolan Che Guevara yang jadi gerila, berfantasi tentang
keindahan kaum pekerja menggulingkan rejim Czar pada Revolusi Rusia 1917. Dan
orang liberal leftist ni, yang terjangkit dari nostalgia Soviet ni, paranoid
dengan fasisme yang sebenarnya dah lama mati di runtuhan kota Berlin dan
Hiroshima.

Fascism is dead in World War 2. Communism
is dead in Cold War. Liberalism is dead in Trump Tower. Wake up and smell the
coffee lah!

Korang tak boleh terima yang liberalisme
dah mati sebab korang masih berpaut dengan fahaman abad ke-20. Move onlah, kita
dah kat abad ke-21. This is our millennium, our century.


Sejarah Revolusi Russia Yang Menggegarkan Dunia

Jika ditanya apa peristiwa sejarah yang menggegarkan Rusia, ramai warganya melihat Revolusi Rusia sebagai peristiwa penting. Ini kerana revolusi tersebut menyaksikan bukan saja pengakhiran Dinasti Romanov sebagai pemerintah diraja Rusia tetapi batu asas kepada pembentukan Kesatuan Soviet diketuai Vladimir Lenin pada akhir dekad 1910-an.

Ramai menyangka revolusi ini tercetus akibat rasa tidak puas hati rakyat terhadap Tsar Nicholas II dan pembabitan Rusia dalam P3rang Dunia Pertama (WWI). Hakikatnya, benih sebenar revolusi ini sudah disemai pada pertengahan abad ke-19 akibat sikap kerajaan ketika itu yang enggan beradaptasi dengan perubahan di luar sana.

Tidak seperti di Eropah Barat, serfdom atau petani-petani tidak bertanah berkhidmat dengan tuan-tuan tanah mereka masih wujud sehingga abad ke-19. Bagi Eropah Barat, perkara ini dianggap satu sejarah kerana ia sudah lama ditinggalkan selepas Zaman Pertengahan. Justeru, tidak hairanlah mengapa ramai melihat Rusia ketika itu sebagai sebuah kerajaan yang mundur dan kurang membangun.

Amalan serfdom ini hanya dihentikan sekitar tahun 1861. Peristiwa ini dilihat memberi lebih banyak kebebasan kepada para petani untuk bersuara dan mengatur hal ehwal mereka. Namun, kebebasan yang diberi ini dilihat tiada nilai berikutan sesetengah daripada mereka tidak mendapat tanah atau hanya mendapat plot tanah yang kecil.

Keadaan ini sebenarnya memarakkan lagi api kemarahan mereka walaupun sesetengah tokoh yang terlibat dalam pemansuhan serfdom ialah anggota kerabat diraja Romanov sendiri seperti bonda saudara Tsar Alexander II, Grand Duchess Elena Pavlovna. Keadaan ini tidak dibantu dengan penyertaan lewat Rusia dalam Revolusi Perindustrian dan kesukaran mereka beradaptasi dengan revolusi tersebut.

Apabila Rusia menerima pengaruh Revolusi Perindustrian pada akhir abad ke-19, Rusia dilihat agak lewat berbanding kuasa-kuasa Eropah seperti Britain dan Perancis serta Amerika Syarikat. Dan bila ia mula dilaksanakan, ia memberi kesan kepada aspek sosial dan politik Rusia. Antara tahun 1890 hingga 1910, populasi bandar-bandar besar Rusia seperti Moscow dan Petrograd (St Petersburg) bertambah sekali ganda akibat aktiviti perindustrian.

Pertambahan penduduk di bandar-bandar ini mengakibatkan berlakunya situasi bilangan penduduk berlebihan di bandar-bandar berkenaan. Selain itu, kelompok pekerja kilang yang dianggap kelas baru dalam masyarakat Rusia ketika itu sentiasa hidup dalam kemiskinan.

Pertambahan bilangan penduduk ini sepatutnya ditangani dengan fokus kepada penghasilan lebih banyak hasil pertanian. Dan itu yang cuba dicapai menerusi pemansuhan serfdom pada tahun 1861. Malangnya, penglibatan Rusia dalam beberapa siri pep3rangan seperti P3rang Crimea telah memburukkan situasi kekurangan makanan di negara itu.

Salah satu krisis paling serius dihadapi Rusia sebelum peristiwa Revolusi Rusia 1917 ialah krisis kebuluran yang melanda pada tahun 1891 dan 1892. Krisis ini tercetus akibat pelbagai faktor seperti perubahan cuaca yang memberi kesan kepada aktiviti pertanian, ketiadaan jentera moden dan keengganan kerajaan yang diterajui Tsar Alexander III mengakui krisis tersebut berlaku.

Berikutan kegagalan Alexander III menangani situasi kebuluran pada dua tahun berkenaan, ramai melihat institusi diraja dan gereja ketika itu sebagai tidak berfungsi dan tidak mengambil berat situasi mereka. Kebencian mereka semakin membara kerana kerajaan ketika itu hanya memberi bantuan kepada petani yang berupaya membayar semula hutang, bukan kepada semua petani yang terkesan.

Dengan situasi sebegini, ramai penduduk yang tidak berkemampuan termasuk golongan setinggan menjadi mangsa eksploitasi individu-individu yang tidak bertanggungjawab. Situasi ini mengakibatkan ramai yang bangkit menerusi aktiviti mogok dan protes di seluruh negara.

Situasi Dinasti Romanov semakin parah apabila Tsar Nicholas II menaiki takhta pada tahun 1894. Walaupun amat menyanjung ayahandanya sebagai wira, hakikatnya Alexander III melihat puteranya itu sebagai lemah dan kadang-kadang memanggilnya dengan gelaran bersifat kewanitaan.

Justeru bila baginda menaiki takhta pada tahun 1894, Nicholas II bukan sekadar mewarisi jajahan Rusia yang luas tetapi idea autokratik kaum kerabat baginda yang dianggap masih berkesan dalam mentadbir negara itu. Dan populariti baginda semakin merudum selepas kekalahan memalukan Rusia dalam P3rang Rusia-Jepun 1905 dan kesilapan pihak berkuasa menangani protes yang berlaku di seluruh negara.

Antara insiden yang menjejaskan imej baginda ialah tindakan pihak berkuasa melepaskan t3mbakan terhadap peserta protes aman di Petrograd pada Januari 1905. Tindakan mereka mengakibatkan ramai penunjuk perasaan terbvnvh dan menggalakkan lebih banyak protes anti-kerajaan yang berlangsung selama berbulan-bulan. Peristiwa ini kemudiannya dikenali sebagai Revolusi Rusia 1905.

Tekanan protes ini akhirnya memaksa baginda beralah dan pada Oktober 1905, Nicholas II mengisytiharkan Manifesto Oktober, pelopor kepada Perlembagaan Rusia yang digubal pada tahun 1906. Menerusi manifesto itu, rakyat Rusia diberi pelbagai hak kebebasan sivil seperti kebebasan bersuara dan berhimpun, pembentukan Duma (Parlimen Rusia) dan penggubalan sebuah perlembagaan untuk Rusia.

Konsesi yang dibuat baginda terhadap tuntutan geng revolusi membolehkan Nicholas II kekal berkuasa. Tetapi bagi tokoh-tokoh yang bakal menjadi pemain penting Revolusi Rusia 1917 seperti Vladimir Lenin, mereka melihat konsesi tersebut sebagai terlewat. Lenin melihat golongan pekerja sebagai golongan pemerintah, bukannya golongan bangsawan dan penyokong monarki.

Sedekad kemudian, isu ekonomi dan sosial yang tidak berkesudahan membelenggu Rusia semakin panas menerusi penyertaan mereka dalam WWI pada tahun 1914. Tiga tahun kemudian, 4skar dan rakyat yang kelaparan memilih menyerbu lokasi-lokasi utama Petrograd termasuk istana Tsar dan Duma. Mereka merupakan antara bara api pertama Revolusi Rusia 1917.

Amarah mereka yang melancarkan protes di tempat-tempat ini bukan sekadar penolakan terhadap kerajaan. Ia merupakan penolakan terhadap semua individu yang berkuasa dari hakim dan polis hinggalah golongan patriarki seperti suami dan ayah. Jika ada menjangkakan protes ini akan berakhir dengan sendirinya, nyata jangkaan kerajaan dan Nicholas II meleset sama sekali.

Pada awalnya, situasi protes masih terkawal dengan syarat pihak berkuasa tidak perlu bertindak keras terhadap mereka. Tetapi seperti mana p3luru sama yang mencetuskan Revolusi 1905, sekali lagi t3ntera-t3ntera Tsar yang berkawal di Petrograd melepaskan t3mbakan terhadap peserta-peserta protes dan membvnvh ramai peserta.

Berang dengan tindakan mereka, penunjuk perasaan memecah masuk ke kawasan berek Rejimen Pavlovsky di Petrograd. Di sinilah, sesetengah t3ntera yang semakin hilang sabar dengan pegawai pemerintah dan kerajaan secara umumnya memilih memihak peserta protes termasuk men3mbak pegawai-pegawai mereka sendiri. Dengan pemberontakan sebegini, Petrograd kehilangan kuasa t3ntera untuk mengawal keadaan.

Pada 27 Februari 1917, sekumpulan penunjuk perasaan berkumpul di Istana Tauride – tempat persidangan Duma diadakan. Di situ, mereka memilih sekumpulan pemimpin sebagai wakil majlis pekerja (soviet) Petrograd. Majoriti pemimpin soviet ini langsung tidak berminat mengambil alih kuasa, sebaliknya mereka mempunyai gagasan tersendiri.

Pemimpin-pemimpin ini mahukan Duma membentuk sebuah kerajaan yang mengikut prinsip pemerintahan yang digariskan oleh Karl Marx. Justeru, permulaan pembentukan Kesatuan Soviet dibuat oleh golongan borjuis demokrat. Pada 1 Mac, sebuah kerajaan sementara dibentuk dengan pihak soviet bersedia menyokong mereka selagi mana mereka memenuhi senarai prinsip demokrasi yang menyeluruh.

Bagi Nicholas II pula, situasi baginda pula ibarat telur di hujung tanduk. Suka atau tidak, baginda harus turun takhta demi menyelamatkan kempen Rusia melawan Jerman dalam WWI. Akhirnya, Nicholas II memilih turun takhta pada Mac 1917 dan dari situ, semua simbol yang berkait dengan Dinasti Romanov termasuk lambang dan tugu Tsar dimvsnahkan.

Walaupun kerajaan sementara pimpinan Putera Georgy Lvov hanya berperanan sebagai kerajaan peralihan bagi mengharungi situasi WWI dan isu dalam negeri yang mencabar, kerajaan ini melaksanakan beberapa reformasi yang dianggap penting. Salah satu daripadanya ialah membuang semua bentuk sekatan kebebasan bersuara dan berhimpun, satu reformasi yang mendorong Lenin menggelar Rusia sebagai negara paling bebas di dunia ketika itu.

Tetapi bagi Lenin, situasi di mana kerajaan diketuai borjuis demokrat amat mengecewakannya. Beliau merasakan Rusia seharusnya diperintah oleh golongan pekerja sepenuhnya sekaligus melanggar prinsip Marx berkenaan fasa revolusi. Bagi Jerman pula, Lenin dilihat boleh melemahkan lagi kedudukan Rusia kerana berupaya memecah-belahkan perpaduan rakyat dan menjejaskan kedudukan kerajaan sementara.

Bagi ramai orang Rusia yang tinggal di luar negara, tindakan Lenin boleh diibaratkan sebagai satu pengkhianatan kerana bersubahat dengan pihak musuh. Lenin? Pergi mampus sebab padanya, itulah peluang terbaik untuk merampas kuasa dan merealisasikan impian sosialisme berada di puncak kekuasaan. Dan itu yang dilakukan beliau menerusi penerbitan Tesis April yang menarik minat ramai termasuk Parti Bolshevik.

Bagi kerajaan sementara pula, pentadbiran Lvov terus bermasalah menangani pelbagai permasalahan dalam negeri. Justeru, satu-satunya peluang untuk mereka kekal berkuasa ialah pihak t3ntera perlu menewaskan Jerman. Jika mereka gagal, maka itu akan membuka jalan kepada kepulangan Nicholas II sebagai Tsar.

Tidak mahu perkara tersebut berlaku dan ditekan oleh rakan-rakan Bersekutu termasuk Britain, Petrograd melancarkan kempen mereka pada pertengahan Jun 1917. Pada awalnya, kempen mereka berjalan lancar sebelum mereka dipaksa berundur menerusi kempen s3rangan balas Jerman pada hari ketiga. Bagi mengekang s3rangan balas mereka, Rejimen Mesingan Pertama berfahaman Bolshevik digerakkan.

Bagi rejimen ini, mereka merasakan ini cubaan untuk memecahkan golongan Bolshevik dan mendorong mereka mahu merampas kuasa. Tetapi itu tidak bermakna pemimpin-pemimpin Bolshevik mengikut kehendak pengikut-pengikut mereka termasuk Lenin.

Pada 4 Julai, ratusan geng Bolshevik termasuk pihak t3ntera bergerak dari pangkalan t3ntera laut Kronstadt menuju ke markas Bolshevik sambil memegang s3njata api. Mereka kemudiannya berkumpul di situ dan berharap diberi arahan oleh pemimpin mereka. Malangnya, perkara itu tidak berlaku dan dalam tempoh yang digelar July Days, polis menyerbu dan menahan mereka.

Tindakan polis ini mengakibatkan kerajaan sementara kehilangan kredibiliti mereka sekaligus memaksa Lvov meletak jawatan. Jawatan perdana menteri sementara digalas oleh seorang pemimpin soviet bernama Alexander Kerensky. detik ini dipergunakan sebaiknya untuk menjahanamkan Parti Bolshevik termasuk mendedahkan hubungan Lenin dengan Jerman.

Akibat pendedahan ini, ramai rakyat Rusia menolak sekeras-kerasnya golongan Bolshevik dan ramai pemimpin mereka dip3njarakan termasuk Leon Trotsky. Bagi Lenin pula, beliau terpaksa melarikan diri dan duduk dalam buangan di Finland bagi mengelak nasib sama menimpanya. Bala yang menimpa Bolshevik ini buat seketika menaikkan populariti Kerensky dalam kalangan rakyat dan t3ntera.

Tetapi populariti beliau tidak bertahan lama apabila enggan melaksanakan perintah darurat di Petrograd dan mengembalikan polisi bersifat keras sebagai Perdana Menteri. Antara polisi yang diperkenalkan ialah sekatan perhimpunan, pengenalan semula hukuman m4ti dan berusaha memulihkan semula disiplin dalam kalangan anggota t3ntera.

Pada awalnya, Kerensky bersetuju dengan saranan Jeneral Lavr Kornilov yang melihat cara terbaik memulihkan keamanan di seluruh negara terutama di Petrograd ialah perintah darurat. Tetapi pada saat akhir, beliau enggan melaksanakan perintah tersebut dan mengarahkan pihak soviet mempertahankan diri daripada 4ncaman t3ntera yang dibawa ke situ.

Tetapi jika ada menjangkakan pertumpahan darah apabila dua kumpulan ini bertembung, perkara tersebut tidak berlaku. Ini berikutan pihak soviet berjaya menyakinkan pihak t3ntera untuk meletak s3njata dan tidak mengendahkan arahan pegawai pemerintah mereka. Kornilov bersama 30 pegawai t3ntera dip3njarakan dan mereka ini kemudiannya menjadi teras T3ntera Putih (White Army) semasa P3rang Saudara Rusia.

Bagi Kerensky pula, tindakannya mem3njarakan Kornilov dilihat tidak popular bagi penyokong puak berhaluan kanan. Bagi geng kiri termasuk Bolshevik pula, mereka melihat perdana menteri sementara itu tidak boleh dipercayai kerana disyaki bersubahat dengan Kornilov. Dengan kebanyakan t3ntera mengesyaki pegawai-pegawai mereka menyokong Kornilov, disiplin dalam kalangan mereka semakin merosot.

Peristiwa ini mengakibatkan usaha radikalisasi dalam kalangan rakyat terutama Bolshevik diperhebatkan. Dan ia amat menguntungkan kepada mereka kerana meraih kemenangan besar dalam pemilihan soviet di bandar-bandar seperti Petrograd, Riga, Moscow dan Saratov pada September. Lenin melihat menerusi kemenangan ini, ia sudah cukup untuk menggerakkan pemberontakan dan ia harus dilakukan sebelum Kongres Soviet bersidang pada 20 Oktober.

Lenin ada sebab kukuh berbuat demikian. Sekiranya undian semasa Kongres Soviet diteruskan, kerajaan baru yang bakal dibentuk menggantikan kerajaan sementara ialah kerajaan pakatan pelbagai parti membabitkan Bolshevik dan semua parti politik Rusia termasuk pesaing mereka, Menshevik dan Revolusi Sosialis. Justeru pada 10 Oktober, undian Bolshevik menyaksikan mereka bersetuju dengan gagasan Lenin untuk memberontak.

Seminggu selepas itu, pihak parti diberitahu t3ntera dan pekerja yang ingin mengambil bahagian memerlukan motivasi lebih kuat untuk memberontak. Tetapi Lenin tidak merasa bimbang dan menyatakan satu kelompok kecil, lengkap bers3njata dan tersusun dari segi organisasinya sudah cukup untuk menjayakan rancangannya.

Rancangan Lenin tidak disenangi pemimpin-pemimpin soviet dan mereka mahu menangguhkan kongres ke 25 Oktober bagi mendapatkan lebih banyak sokongan wilayah-wilayah. Plot tersebut turut diketahui Kerensky dan bagi mematahkan plot itu, beliau mengarahkan sebahagian besar garison Petrograd dipindahkan ke medan utara WWI.

Untuk mengelak perkara itu berlaku, Jawatankuasa Ket3nteraan Revolusi (MRC) yang dianggotai oleh ahli-ahli Bolshevik dibentuk pada 20 Oktober dan mengambil alih garison Petrograd empat hari kemudian. Lenin yang ketika itu bersembunyi keluar dari tempat persembunyiannya dan menyeru rakyat yang terpengaruh dakyahnya di Institut Smolny untuk bangkit menggulingkan Kerensky.

Dan seperti dijanjikan pada 25 Oktober, ahli-ahli Bolshevik menyerbu Winter Palace, ibu pejabat kerajaan sementara di Petrograd dan menahan semua anggota pentadbiran. Namun, sasaran utama mereka iaitu Kerensky berjaya melepaskan diri ke Pskov dan cuba melawan cubaan mereka menerusi pemberontakan Kerensky-Krasnov tetapi gagal. Keadaan ini memaksanya bersembunyi selama beberapa minggu sebelum beliau melarikan diri ke luar negara.

Pengumuman penahanan semua anggota pentadbiran Kerensky dibuat dalam Kongres Soviet tetapi sesetengah delegasi dari Menshevik dan Revolusi Sosial yang berang memilih meninggalkan kongres. Apa yang dilakukan merupakan satu kesilapan kerana ini membolehkan Bolshevik mendominasi soviet.

Begitupun, ramai menjangkakan penguasaan mereka tidak bertahan lama. Sebagai tindak balas terhadap pengambilalihan Bolshevik, banyak perkhidmatan kerajaan termasuk perkhidmatan awam dan pos serta bank-bank memilih mengadakan mogok. Di wilayah-wilayah luar pula, sokongan terhadap kerajaan baru ini amat lemah.

Tetapi bagi Lenin, beliau tidak berminat dengan tindakan soviet yang menjalankan peranan semak dan imbang terhadap kerajaannya, Majlis Komisar Rakyat (Sovnarkom). Padanya, soviet-soviet ini akan meng4ncam kedudukan mereka dan lambat-laun akan mengulangi apa yang dilakukan di Winter Palace sebelumnya. Justeru pada 4 November, Sovnarkom mengeluarkan dekri meluluskan undang-undang tanpa memerlukan kelulusan soviet.

Parti-parti pembangkang yang terdesak berharap menerusi pemilihan Perhimpunan Perlembagaan yang diadakan pada akhir November. Pembentukan Perhimpunan Perlembagaan sentiasa matlamat utama kerajaan sementara dan bakal menjadi organ demokrasi sebenar: dipilih oleh semua dan mewakili semua tanpa mengira status. Bagi Lenin, jika itu berlaku, kesahihan kerajaannya akan terjejas dan Bolshevik akan kalah teruk.

Ini kerana pesaing utamanya, Revolusi Sosial meraih peratusan undi tertinggi sebanyak 40% manakala Bolshevik pula hanya meraih 24%. Tetapi Lenin bermain menggunakan peraturannya sendiri dan satu cara mengukuhkan kedudukan mereka ialah pembentukan Suruhanjaya Luar Biasa untuk Melawan Tindak Balas Revolusi dan Sabotaj (Cheka).

Cheka pada dasarnya ialah organisasi yang melindungi Bolshevik dari semua musuh dan orang pertama dipertanggungjawab mengetuai organisasi ini ialah Feliks Dzerzhinsky. Siapa yang mendengar kenyataan Dzerzhinsky ini pasti merasa kecut perut, “Aku tidak mencari sebarang bentuk keadilan. Kami tidak memerlukan keadilan. Ia hanya pep3rangan, perlawanan sampai akhir. Hidup atau m4ti.”

Kenyataan sebegini menunjukkan Cheka bersedia melakukan apa saja termasuk pembvnvhan untuk menjamin penguasaan Bolshevik. Siapa sangka, Cheka akan melalui beberapa perubahan sebelum dikenali sebagai salah satu agensi perisikan paling digeruni semasa P3rang Dingin: KGB. Dan seperti KGB yang hanya patuh kepada pemimpin utama Kesatuan Soviet, Cheka hanya menurut perintah Lenin sahaja.

Dengan situasi p3rang dengan Jerman masih belum selesai, Lenin melihat satu-satunya peluang untuk menyelamatkan t3ntera Rusia yang masih berpecah ialah berdamai dengan Jerman. Ya, ia satu pengkhianatan kepada ahli Bolshevik tetapi itu saja pilihan yang ada. Selepas memeterai gencatan s3njata, Lenin menghantar Leon Trotsky untuk berunding dengan Berlin.

Pada awalnya, Trotsky cuba melewatkan usaha rundingan bagi membolehkan revolusi tercetus di tanah besar Eropah. Tetapi apabila Jerman mengadakan perjanjian dengan pihak Ukraine, Lenin tahu suka atau tidak perjanjian damai harus dimeterai. Ini kerana sebagai tukaran kepada pengiktirafan kuasa Jerman, Ukraine memperoleh kemerdekaan dan Berlin boleh beralih kepada sasaran seterusnya: Petrograd.

Pergerakan mereka memaksa Lenin dan seluruh anggota pentadbirannya memindahkan ibu negara ke Moscow dan ia terus kekal peranannya sehingga hari ini. Pihak Bolshevik akhirnya memeterai Perjanjian Brest-Litovsk pada 3 Mac 1918 walaupun terma perjanjiannya bersifat berat sebelah kepada Moscow. Poland, Finland, Estonia dan Lithuania diberi kemerdekaan di bawah perlindungan Jerman.

Dengan merdekanya negara-negara di sebelah Eropah Timur ini, Rusia kehilangan 34% populasinya, 32% tanah pertanian, 54% perusahaan perindustrian dan 89% lombong arang batunya. Ia satu korban yang besar demi menjamin kemandirian kerajaan Lenin lebih-lebih lagi dengan konflik p3rang saudara pula menanti di hadapan. Dan bagi Trotsky, kegagalannya menjaga kepentingan Rusia semasa rundingan bakal mengundang padah kepada dirinya.

Pada tahun 1918, Rusia menyaksikan p3rang saudara tercetus antara puak Bolshevik (T3ntera Merah) dengan T3ntera Putih/White Army. T3ntera Putih terdiri daripada kelompok yang memusuhi Bolshevik termasuk kelompok penyokong monarki dan Revolusi Sosial. Lenin mahukan p3rang saudara berdarah bagi membolehkan semua penentang mereka dihapuskan sekaligus.

Walaupun T3ntera Putih dianggotai oleh pelbagai kumpulan dan mempunyai matlamat berbeza, mereka dibantu oleh kuasa-kuasa asing yang mahu melindungi sekutu dan pelaburan yang dibuat di Rusia. Antara negara yang membantu ialah Britain, Perancis dan Amerika Syarikat dengan ketiga-tiga menghantar satu pasukan ekspedisi khas yang kecil di Murmansk dan Archangel.

Di pihak Bolshevik pula, mereka mempunyai bilangan 4skar seramai 60 juta orang dengan kebanyakannya merupakan bekas anggota pasukan Tsar. Bagi mereka, mereka tiada pilihan kerana dengan kerajaan di tangan pihak Bolshevik, kelompok ini yang membayar gaji dan pencen mereka. Selain itu, Bolshevik turut mempunyai akses kepada rangkaian keretapi yang membenarkan pasukan-pasukan t3ntera dihantar dengan pantas.

P3rang Saudara Rusia tercetus pada Jun 1918 di pelbagai medan. Revolusi Sosial membina republik mereka sendiri di Volga tetapi pasukan mereka ditumpaskan. Di sebelah Siberia pula, Laksamana Alexander Kolchak merampas kuasa daripada kerajaan sementara wilayah berkenaan dan menjadi diktator t3ntera. Justeru bila pihak Bolshevik beroperasi di Siberia, mereka beralasan mahu menumbangkan Kolchak yang bersubahat dengan kuasa asing termasuk Jepun.

Tempoh ini turut dianggap satu tempoh menyedihkan bagi penyokong Dinasti Romanov. Pada malam 16 dan 17 Julai 1918, seluruh kerabat Nicholas II dibvnvh oleh penyokong-penyokong k0munis di Ipatiev House, Yekaterinburg. Walaupun secara rasmi tiada kaitan dengan arahan bvnvh tersebut, ramai mengesyaki pembabitan Lenin dalam peristiwa berkenaan. Presiden Boris Yeltsin pada 1998 menyifatkan pembvnvhan tersebut sebagai babak paling gelap dalam sejarah Rusia.

Puak Don Cossacks pula menjadi duri dalam daging kepada kumpulan Bolshevik termasuk melakukan kepungan terhadap Tsaritsyn (kemudiannya dikenali sebagai Stalingrad dan Volgograd). Kepungan ini mengakibatkan dua orang utama Bolshevik bertelagah iaitu Joseph Stalin dan Trotsky. Trotsky yang dianggap gagal menguruskan rundingan Rusia-Jerman kini berdepan amukan ahli-ahli parti berkenaan isu ini.

Tsaritsyn kemudiannya jatuh ke tangan T3ntera Putih pimpinan Jeneral Anton Denikin pada tahun 1919 dengan bantuan t3ntera British. Tetapi Stalin kemudiannya merampas semula bandar berkenaan selepas mendapat bantuan dari Moscow pada Januari 1920. Tsaritsyn kemudiannya dinamakan semula sebagai Stalingrad bagi mengenang jasa Stalin terhadap bandar berkenaan.

Di sebelah Ukraine pula menyaksikan negara itu berpecah kepada beberapa puak. Bolshevik menguasai beberapa kawasan menerusi pemimpin boneka mereka dengan pemberontak sosialis dan nasionalis menguasai baki kawasan. Tetapi Ukraine bernasib baik s3rangan di negara itu terpaksa ditangguhkan apabila pihak Bolshevik mendapat tahu 4ncaman yang dibawa Denikin di Pergunungan Ural dan selatan Rusia termasuk Petrograd.

4ncaman yang dibawa Denikin sedikit sebanyak memberi kelegaan kepada mereka. Tetapi itu tidak bertahan lama bagi para pemberontak termasuk T3ntera Putih apabila sekutu mereka dari Barat memilih tidak lagi menyokong mereka. Walaupun masih mendapat bekalan s3njata dari Barat, tiada lagi sokongan mereka seperti yang disaksikan di Tsaritsyn.

Tahun 1920 menyaksikan T3ntera Merah kembali bangkit selepas mengumpul semula kekuatan dan banyak pasukan T3ntera Putih dimvsnahkan atau berpaling tadah dan menyerahkan pemimpin mereka kepada pasukan Bolshevik. Antara yang menerima nasib ini ialah Kolchak yang diserahkan oleh pemberontak berhaluan kiri kepada pihak musuh sebelum beliau dit3mbak mati.

Bagi Denikin pula, apa saja kelebihan yang diperoleh setahun sebelumnya hilang begitu saja dan terpaksa berundur ke Crimea. Moral anggotanya semakin merudum apabila beliau sendiri memilih melarikan diri ke luar negara. 150,000 orang melarikan diri melalui jalan laut tetapi bagi yang tertinggal, maka pengakhiran ialah p3luru puak Bolshevik.

Cubaan mendapatkan kemerdekaan di Armenia, Georgia dan Kazakhstan berjaya dipatahkan dan ia diserap sebagai sebahagian daripada wilayah Rusia yang baru. Namun, cubaan mereka mendapatkan Poland gagal termasuk kekalahan teruk di Warsaw pada Ogos 1920. Keadaan ini memaksa Rusia berdamai dengan Poland dan hasilnya, kedua-dua pihak memeterai Perjanjian Riga pada tahun 1921.

P3rang Saudara Rusia secara dasarnya berakhir pada November 1920. Walaupun ada yang cuba meneruskan penentangan, pihak Bolshevik menggerakkan aset ket3nteraan mereka dan Cheka untuk menghapuskan saki-baki penentangan. Sedar peluang mereka meluaskan pengaruh di Timur Jauh Rusia sudah berakhir, Jepun berundur pada tahun 1922.

P3rang Saudara Rusia menyaksikan tujuh hingga 10 juta orang terbvnvh dalam konflik berkenaan. Antara sebab kem4tian ialah isu kebuluran, penyakit dan mangsa operasi ket3nteraan yang menyaksikan kedua-dua belah pihak melakukan kek3jaman dan j3nayah p3rang terhadap orang awam.

Tetapi itu saja sudah cukup mengukuhkan lagi cengkaman kelompok Bolshevik terhadap Rusia. Dan berikutan p3rang saudara ini berlaku pada peringkat awal pemerintahan mereka, ia mendorong mereka menggunakan pelbagai taktik mengukuhkan cengkaman ke atas dari pembentukan Kesatuan Soviet pada tahun 1922 hinggalah kejatuhan Tirai Besi pada tahun 1991.

Siapa sangka, Revolusi Rusia dan P3rang Saudara Rusia merupakan peristiwa bersejarah yang paling signifikan dalam sejarah manusia pada abad ke-20. Dua peristiwa ini menyediakan batu asas kepada kemunculan mereka sebagai kuasa besar terutama selepas P3rang Dunia Kedua (WWII) dan P3rang Dingin.

RUJUKAN:

History. (2020). Russian Revolution. https://www.history.com/topics/russia/russian-revolution

Figes, Orlando. (2017). From Tsar to U.S.S.R.: Russia’s Chaotic Year of Revolution. National Geographic. https://www.nationalgeographic.com/history/magazine/2017/09-10/russian-revolution-history-lenin/

Wilde, Robert. (2020). The Russian Civil W4r. https://www.thoughtco.com/the-russian-civil-w4r-1221809


Sahabat-Sahabat P Ramlee Sepanjang Kariernya

P.Ramlee adalah seorang seniman agung di dalam sejarah dunia filem Melayu. Tetapi untuk mencapai ke tahap sedemikian tidaklah semudah yang disangka. Selain di anugerahkan dengan bakat semulajadi dari Allah S.WT, kelansungan kerja seni P.Ramlee bukanlah dilakukan dengan seorang diri tetapi ianya diterjemahkan secara berpasukan.   Hari ini saya terpanggil untuk berkongsi kisah siapakah insan-insan disekeliling P.Ramlee dalam membantu melaksanakan karya-karya seninya yang sentiasa segar sehingga sekarang. P.Ramlee berhijrah dari Pulau Pinang ke Singapura pada tahun 1948 bersama sahabatnya dari kampung yang bernama Sukardi. Sukardi merupakan teman sepermainan P.Ramlee di zaman kanak-kanak sehingga remaja. Tetapi nasibnya kurang baik di dalam bidang seni apabila beliau telah gagal menjalani sesi uji bakat yang dilakukan di Malay Film Production. Beliau kemudian pulang ke Pulau Pinang dan memohon untuk menjadi tentera.  Pada peringkat awal P.Ramlee diterima bekerja di Malay Film Production sebagai Clapper boy dan penyanyi latar. Disebabkan beliau terlalu minat untuk mendalami bidang muzik maka beliau banyak menuntut ilmu muzik bersama dengan Zubir Said, Yusof B dan Osman Ahmad. Mereka ini semua adalah penggubah, pencipta lagu dan pemimpin orkestra yang tersohor pada ketika itu di studio Jalan Ampas.

Disebabkan ketekunan dan minat yang mendalam pada muzik, P.Ramlee dapat menguasai segala ilmu yang dicurahkan dengan cepat disamping P.Ramlee memiliki kebolehan menyanyi dengan baik menyebabkan P.Ramlee terlalu istimewa di mata mereka. Mereka ini semua sangat P.Ramlee hormati sebagai seorang abang dan guru. P.Ramlee juga sempat belajar cara-cara menyusun ragaman muzik dengan tokoh muzik yang hebat dari Filipina, Alfonso Soliano dan Fred Libio.

P.Ramlee boleh memainkan alat muzik seperti Piano, Gitar, Biola dan Accordian dengan baik. Tetapi beliau tidak boleh memainkan alat muzik tiupan seperti Saksafon dan Trumpet. Jika kita menonton filem Ibu Mertua Ku, pasti kita akan menganggap P.Ramlee yang meniup saksafon berkenaan. Tetapi sebenarnya ianya dimainkan oleh Yusof B, P.Ramlee hanya mengayakannya sahaja di dalam filem tersebut. Satu perkara yang dilakukan oleh P.Ramlee untuk mengenang jasa mereka ini semua dengan menubuhkan kumpulan Pancha Sitara bagi mengembang bakat seni yang mereka miliki.  P.Ramlee di angkat menjadi hero buat kali pertama melalui filem Bakti arahan L.Krishnan pada tahun 1950. Setelah filem Bakti menjadi box office nama P.Ramlee melonjak dengan mendadak. Reputasinya sebagai pelakon juga berada di puncak kejayaan. Semua pengarah di Malay Film Production berlumba-lumba untuk mengambil P.Ramlee berlakon di dalam filem arahan mereka. P.Ramlee telah menjadi aset penting dan anak emas kepada pemilik Shaw Brothers, Mr. Run Run Shaw.

Gaji P.Ramlee juga naik secara mendadak. Apabila situasi ini berlaku maka timbullah rasa tidak puas hati dikalangan pelakon-pelakon yang lebih senior di studio berkenaan. Mereka beranggapan majikan tidak adil terhadap mereka dan mengugut untuk melakukan mogok. Ada beberapa pelakon telah meninggalkan studio berhijrah ke syarikat lain untuk mencari tapak baharu. P.Ramlee juga sangat disukai oleh seorang pengarah India bernama S.Ramanathan. Kebanyakkan filem arahan S.Ramanathan beliau mengambil P.Ramlee sebagai hero. Apabila P.Ramlee dilantik menjadi pengarah pada tahun 1955 ramai yang menyokong dan ada juga yang kurang senang dengan perlantikan itu. Tetapi apabila Penarek Becha mendapat pujian dan menempa kejayaan maka ramailah yang cuba untuk mendampingi P.Ramlee dengan harapan akan diberi peluang berlakon di dalam filem P.Ramlee. Aziz Sattar antara penyokong kuat apabila mendengar perkhabaran yang P.Ramlee akan dilantik menjadi pengarah.

Tetapi beliau tidak dipilih oleh P.Ramlee untuk berlakon di dalam filem Penarek Becha. Ini membuatkan Aziz Sattar pernah terasa hati dengan P.Ramlee sehingga beliau pernah berkata pada P.Ramlee, “apalah lu Ram, gua sokong lu kuat untuk jadi pengarah tapi lu tak ambil gua berlakon dalam filem lu”. Tetapi apabila Aziz Sattar menerima skrip Bujang Lapok dari P.Ramlee barulah beliau sedar yang P.Ramlee tidak memilih pelakon dari kalangan kawan tetapi beliau menilai kesesuaian watak seseorang pelakon berkenaan.   P.Ramlee sememangnya bijak dalam membuat pemilihan pelakon untuk berlakon di dalam filem-filemnya. Beliau tidak memilih kawan. Sebagai contoh S.Kadarisman yang agak dingin dengan P.Ramlee tetapi disebabkan beliau adalah seorang pelakon yang hebat maka P.Ramlee telah mengambilnya berlakon di dalam filem Antara Dua Darjat. P.Ramlee beranggapan hanya S.Kadarisman sahaja yang mampu membawakan peranan sebagai Engku Mukri di dalam filem berkenaan. Sehingga S.Kadarisman pernah mengeluarkan kenyataan kepada seorang rakan, “aku pelik dengan manusia Ramlee ini. Aku selalu kutuk dia tetapi dia masih pilih aku berlakon di dalam filem arahannya”.  Begitu juga dengan seniman Ahmad Mahmood. Hubungannya dengan P.Ramlee tidak berapa baik tetapi P.Ramlee telah memberikannya satu watak ikonik yang sangat diingati dan sinonim dengannya sebagai Doktor Ismadi di dalam filem Ibu Mertua Ku. P.Ramlee menyatakan Ahmad Mahmood mempunyai raut wajah yang bersih seperti orang terpelajar yang sesuai untuk peranan sebagai seorang Doktor.  Di Jalan Ampas P.Ramlee berkawan dengan sesiapa sahaja. Ini kerana perwatakan P.Ramlee yang ramah dan suka berbual dengan rakan-rakan pelakon mahupun pekerja studio membuatkan dirinya disenagi ramai. Seperti seniman Nordin Ahmad yang bakatnya berjaya digilap oleh P.Ramlee melalui filem Semerah Padi sehingga beliau telah di angkat sebagai seorang pelakon berkarisma besar dengan sekelip mata.

Nordin Ahmad mempunyai hubungan yang agak rapat dengan P Ramlee sejak beliau menjejakkan kaki ke studio Jalan Ampas. Mungkin mereka berdua berasal dari Pulau Pinang menyebabkan hubungan itu lebih akrab. Setelah Nordin Ahmad berhijrah ke studio Cathay-Keris dan menjadi bintang besar di sana beliau tidak lupa untuk bertemu P.Ramlee dengan mengunjungi rumah P.Ramlee bagi menjaga silatirurahim sesama mereka. Kehebatan dan keberkesanan P.Ramlee sebagai anak seni bukanlah hasil kerjanya seorang diri. Ianya melibatkan kerja berpasukan. Sebagai pengarah filem P.Ramlee sangat suka menggunakan peranan S.Sudarmaji sebagai penolong pengarahnya. Hampir keseluruhan filem-filem yang P.Ramlee arahkan di Singapura beliau menggunakan khidmat S.Sudarmaji. Begitu juga dengan penulisan lirik lagu.

Dari 360 buah lagu ciptaan P.Ramlee lebih separuh liriknya ditulis oleh S.Sudarmaji. Ini kerana S.Sudarmaji memiliki kempampuan untuk menulis dengan baik kerana beliau dikatakan pernah terlibat dalam pembetukan Angkatan 45 yang dipimpin oleh sasterawan hebat dari Indonesia Chairil Anwar. Begitu juga dengan skrip filem arahan P.Ramlee yang banyak dihasilkannya bersama S.Sudarmaji. Ramai yang beranggapan yang S.Sudarmaji boleh diibaratkan seperti kanan P.Ramlee di dalam menterjemahkan karya-karya seninya.  Ketika di Jalan Ampas P.Ramlee sangat menghormati pelakon-pelakon yang lebih tua darinya. Sebagai contoh seniman Haji Mahadi yang sangat P.Ramlee sanjungi. Haji Mahadi mempunyai pengetahun ilmu agama yang sangat tinggi. Ini kerana beliau dilahirkan di dalam keluarga yang warak dan kuat pegangan agama. Ayahanda beliau ialah Syeikh Haji Ahmad Said Linggi merupakan seorang tokoh ulama besar dari Negeri Sembilan. Begitu juga dengan abang-abangnya yang pernah menjadi Mufti di negeri berkenaan. Ada yang mengatakan P.Ramlee ada menuntut ilmu agama dan kerohanian dengan Haji Mahadi ketika di Jalan Ampas.   Antara insan-insan lain yang selalu mendampingi P Ramlee ketika di Jalan Ampas seperti Jamil Sulong, S.Shamsudin, A.Rahim, Kassim Masdor dan Muhamad Hamid. Jamil Sulong turut menyumbang lirik untuk lagu ciptaan P.Ramlee. Begitu juga dengan Kassim Masdor yang banyak belajar tentang muzik dan mencipta lagu dengan P.Ramlee.   Dapatkah kita bayangkan jikalau lagu-lagu ciptaan P.Ramlee tanpa lirik tulisan S.Sudarmaji, Jamil Sulong. Sejauh manakah medium muzik yang dilahirkan P.Ramlee mampu dihayati tanpa sokongan keindahan lirik ciptaan penulis lirik tersebut. Lagu Getaran Jiwa misalnya sebuah “masterpiece” lirik dari S.Sudarmaji. Liriknya begitu terkenal dan dimasyarakatkan tetapi nama S.Sudarmaji seolah-olah dipandang sepi. Begitu juga dengan lagu-lagu lain seperti Tanya Sama Hati, Berkorban Apa Saja dan beberapa lagi lirik hasil kreativiti Jamil Sulong.  Sebagai pencipta lagu P.Ramlee sebenarnya mendapat sokongan kreatif daripada penulis lirik yang memahami jiwa dan prinsip sosialnya. Mereka yang banyak menjulang nama P.Ramlee dalam membentuk sebuah karya tidak lain tidak bukan ialah S.Sudarmaji dan Jamil Sulong.  Tanpa kehadiran penulis lirik yang mampu berinteraksi dengan P.Ramlee, barangkali tidak akan wujud lagu-lagu yang sentiasa relevan dengan semua zaman. Peranan S.Sudarmaji dan beberapa rakan lain sangat penting dalam menterjemahkan karya-karya P.Ramlee. Oleh itu penulis lirik yang banyak bergandingan dengan P.Ramlee tidak wajar dipinggirkan apabila kita seringkali memperkatakan tentang seniman agung ini. Apabila P.Ramlee berhijrah ke Kuala Lumpur pada penghujung tahun 1963. Insan pertama yang meyambut P.Ramlee di Federal Hotel, Kuala Lumpur ialah Salleh Ghani dan Mahmud Jun. Turut hadir ialah pemilik Studio Merdeka, Ho Ah Loke. Walaupun kerjaya seni P.Ramlee agak sukar di Kuala Lumpur disebabkan beliau kehilangan rakan-rakan sekerjanya ketika di Singapura yang sudah faham dengan peranan masing-masing itu tidak bermakna P.Ramlee tidak mampu untuk berkarya dengan baik.   Di Studio Merdeka P Ramlee banyak menggunakan khidmat Ahmad Nawab untuk kerja-kerja mencipta lagu. Ahmad Nawab pula seorang pemuzik professional dan mampu memainkan pelbagai alat muzik termasuk Saksafon. Ini telah memudahkan kerja-kerja mencipta lagu P.Ramlee di sana. Ahmad Nawab juga seringkali dipanggil oleh P.Ramlee ke rumahnya bagi tujuan tersebut.

Begitu juga dengan Salleh Ghani yang banyak membantu P.Ramlee dalam urusan penubuhan Pawagam P.Ramlee bersama seorang hartawan yang bernama H.M Shah. Salleh Ghani pernah menjadi penjaga tiket di kaunter pawagam tersebut di awal pembukannya. Untuk membuat filem-filem komidi di Studio Merdeka, P.Ramlee kembali bekerjasama dengan A.R Tompel yang sudah tidak perlu dipertikaikan kewibawaannya sebagai seorang pelakon komidi.  Apa yang sangat menarik yang ingin saya kongsikan mengenai hubungan Mahmud Jun dengan P.Ramlee. Ketika P.Ramlee di Singapura, Mahmud Jun tidak pernah berlakon bersama atau dibawah arahan P.Ramlee. Ini disebabkan mereka berdua berlainan studio. P.Ramlee di Malay Film Production manakala Mahmud Jun di Cathay-Keris. Tetapi apabila P.Ramlee berhijrah ke Studio Merdeka beliau kerap mengambil Mahmud Jun berlakon di dalam filem-filem awal beliau arahkan di studio berkenaan. Bayangkan Mahmud Jun yang memang sudah terkenal dengan watak-watak antagonis ketika di Cathay-Keris mampu dikomidikan oleh P.Ramlee.

Dengan sekelip mata sahaja P.Ramlee merubah karektor jahat Mahmud Jun dengan memberinya watak sebagai Pak Maon di dalam filem Nasib Do Re Mi. Watak Pak Maon kadang kala lebih diingati oleh peminat berbanding watak antagonis Mahmud Jun di Cathay-Keris. Satu perkara yang perlu diketahui Mahmud Jun juga merupakan guru mengaji Al-Quran kepada anak-anak P.Ramlee dan sering kali beliau mengajar Al-Quran kepada anak-anak P.Ramlee di rumah P.Ramlee. Mahmud Jun juga dikatakan adalah insan yang terawal sampai di rumah P.Ramlee apabila mendapat berita tentang kematian P.Ramlee pada pagi 29 May 1973. Seorang lagi insan yang sangat penting di dalam hidup P.Ramlee ialah Ramli Ismail atau nama panggilanya Ramli Kecil. Ramli Kecil merupakan suami kepada Norlia Ghani dan bapa kepada pelakon Rusdi Ramli. Ramli Kecil adalah pembantu P.Ramlee yang paling setia. Boleh dikatakan setiap masa beliau ada bersama P.Ramlee bagi membantu kerja-kerja seharian P.Ramlee. Dari kerja driver, menghantar dan menjemput anak-anak P.Ramlee pergi dan balik sekolah sehingga kerja-kerja membeli keperluan rumah dan membayar bil. Ramli Kecil mula tinggal bersama P.Ramlee sejak dari tahun 1961 di Singapura.

Ketika itu P.Ramlee melantik beliau sebagai jurugambar di syarikat penerbitan majalah Bulanan Gelanggang Filem milik P.Ramlee. Apabila P.Ramlee berhijrah ke Kuala Lumpur beliau turut membawa Ramli Kecil bersamanya. Ramli Kecil boleh dikatakan menyimpan rahasia terbesar P.Ramlee. Banyak pengalaman kehidupan P.Ramlee mampu diriwayatkan oleh Ramli Kecil. Setelah Ramli Kecil mendirikan rumahtangga bersama Norlia Ghani beliau meminta izin untuk tinggal berasingan dengan P.Ramlee dan P.Ramlee membenarkan tetapi dengan syarat beliau perlu melakukan kerja-kerjanya seperti kebiasaan. Apabila Rusdi Ramli dilahirkan nama Rusdi itu juga telah diberi oleh P.Ramlee yang kebetulan pada ketika itu sedang mengarah filem Doktor Rushdi.   Sepanjang 25 tahun P.Ramlee mengabdikan diri sebagai insan seni bermacam-macam pengalaman yang telah dilalui olehnya. Satu perkara yang perlu kita ketahui bukan semua orang menyukai P.Ramlee. Ada yang hanya bermuka-muka dihadapannya dengan niat untuk mendapat peluang berlakon di dalam filem arahannya tetapi dibelakang P.Ramlee dihentam dan ditikam dengan teruk. Satu sifat yang sangat murni yang ada pada P.Ramlee adalah beliau tidak pandai menyimpan dendam.

Walaupun beliau tahu siapakah mereka-mereka yang membencinya beliau tetap menganggap mereka sebagai seorang kawan dan sentiasa berbuat baik. Seperti kata Sasterawan Negara, Datuk Abdullah Hussain, selepas kematian P.Ramlee ramai yang mengaku kononnya pernah makan sepinggan dan tidur sebantal bersama P.Ramlee ketika hayatnya. Tetapi hakikatnya mereka yang mengaku itu dan ini secara berlebihan inilah yang menikam P.Ramlee.

Abdullah Hussain merupakan sahabat baik P.Ramlee sejak di Singapura. Beliau merupakan insan pertama yang menulis buku tentang kisah hidup P.Ramlee ketika P.Ramlee masih hidup. P.Ramlee sendiri menjadi pembaca pruf buku berkenaan. Buku berjudul Gagak Di-Rimba itu telah diterbitkan oleh syarikat penerbitan Angkatan Baru pada tahun 1966.

RUJUKAN:

Gagak
Di- Rimba – Abdullah Hussain

Kenagan
Abadi P.Ramlee – Ramli Ismail

Erti
Yang Sakti – Tun Ahmad Sarji

P.Ramlee
Dari Kacamata Aimi Jarr – Aimi Jarr

Sesi
temubual santai bersama Ramli Ismail

Kelab
Filem & Muzik Melayu Klasik


Inovasi Muslim Yang Mengubah Dunia

Peradaban Tamadun Islam pernah terkenal sebagai pusat penyebaran ilmu yang melahirkan ramai cendekiawan berpengetahuan tinggi dalam pelbagai bidang. Bahkan tokoh-tokoh Islam tersebut pernah menulis karya-karya yang mahsyur bagi dijadikan rujukan umat akan datang malah diterjemahkan kepada pelbagai bahasa di dunia. Kebanyakan teknologi yang dapat kita saksikan pada era ini pula merupakan inovasi dan sumbangan daripada tokoh-tokoh Ilmuan Islam terdahulu sebelum Barat muncul, mendakwa merekalah bangsa terhebat dunia yang mampu menghasilkan teknologi canggih. Berikut adalah inovasi-inovasi yang datangnya daripada tokoh-tokoh Islam terdahulu.

Kopi

Kisahnya bermula apabila seorang lelaki Arab bernama Khalid sedang menjaga kambingnya di Rantau Kaffa di Selatan Ethiopia, di mana dia melihat kambingnya menjadi lebih segar selepas makan sejenis buah. Dia merebus buah itu untuk dijadikan air minuman. Sudah tentu catatan pertama minuman itu adalah kacang yang dieksport dari Ethiopia ke Yaman di mana ahli Sufi meminumnya untuk berjaga sepanjang malam bagi tujuan beribadat. Menjelang akhir abad ke-15, benda itu tiba di Mekah dan Turki pada tahun 1645. Kemudian dibawa ke England pada tahun 1650 oleh seorang Turki bernama Pasqua Rosee yang membuka rumah kopi pertama di Lombarf Street di Kota London dan dikenali sebagai Kopi Inggeris.

Jam

Seorang lelaki cerdik bernama Al-Jazari dari Diyarbakir di Selatan Turki ialah seorang Muslim yang taat agama dan seorang jurutera yang mahir dalam bidang mesin automatik. Menjelang tahun 1206, Al-Jazari telah membuat pelbagai bentuk jam. Sepertimana kita memerlukan masa untuk menstrukturkan kehidupan kita, begitu juga umat Islam lebih dari tujuh ratus tahun yang lalu. Al-Jazari berpegang kepada tradisi pembuatan jam. Mereka tahu, amat penting untuk mengetahui masa maka jam dicipta untuk mengetahui waktu solat dan urusan kehidupan seharian.

Kamera

Ibnu al-Haitham menolak idea Yunani bahawa cahaya halimunan memancar dari mata dan menghasilkan penglihatan. Sebaliknya menyatakan dengan tepat bahawa penglihatan itu disebabkan oleh cahaya yang memantulkan objek dan memasuki mata. Dengan menggunakan bilik gelap dengan lubang jarum di titik tengah dan lembaran kain putih di bahagian yang bertentangan dengannya, beliau dapat memberikan bukti untuk teorinya. Cahaya datang melalui lubang dan memantulkan imej terbalik di luar bilik pada lembaran kain putih itu. Beliau memanggilnya “qamara”. Itu adalah kamera pertama di dunia obscura.

Kebersihan

Kebersihan merupakan satu daripada rukun Islam. Pada abad ke-10, produk yang terdapat dalam kabinet bilik mandi boleh menandingi produk yang kita ada pada hari ini. Pada abad ke-13, jurutera bernama Al-Jazari menulis sebuah buku yang menerangkan tentang peranti mekanikal, termasuk ‘mesin wuduk’.

Orang Islam juga telah membuat sabun dengan mencampurkan minyak zaitun dengan bahan seperti garam. Selepas itu direbus untuk mencapai campuran yang betul, dibiarkan mengeras dan digunakan dalam bilik mandi.

Sebuah buku bertajuk “Book of The Chemistry of Perfume and Distillations” telah ditulis oleh Al-Kindi. Beliau terkenal sebagai ahli falsasah, tetapi juga ahli farmasi, ahli opthalmologi, ahli fizik, ahli matematik, ahli geografi, ahli astronomi dan ahli kimia. Buku beliau mengandungi lebih daripada 100 resepi untuk minyak wangi, ubat salap dan cecair aroma. Pada abad terdahulu, pembuatan perfume mungkin datang daripada ahli kimia Islam menerusi kaedah penyulingan. Iaitu menyulingkan tumbuh-tumbuhan dan bunga untuk membuat minyak wangi dan bahan-bahan untuk farmasi terapeutik.

Mesin Terbang

Abbas Ibn Firnas ialah orang pertama yang membuat percubaan untuk mengendalikan mesin terbang dan sebenarnya berjaya menerbangkannya. Pada tahun 852, beliau melompat dari menara sebuah masjid di Kordova dengan menggunakan jubah yang longgar yang ditekuk dengan kayu. Beliau berharap untuk meluncur seperti burung tetapi tidak berjaya dan jatuh. Namun jubahnya memperlahankannya dan hanya mendapat kecederaan ringan. Pada tahun 875, semasa berusia 70 tahun, beliau menyempurnakan sebuah mesin yang mempunyai sayap seperti burung. Beliau melompat dari gunung dan berjaya terbang selama 10 minit sebelum jatuh semula. Lapangan terbang di Baghdad telah dinamakan bersempena dengan namanya.

Alat pembedahan

Pada abad ke-10, Abul Qasim Khalaf ibn al-Abbad al-Zahrawi merupakan seorang lelaki yang terkenal di Barat dengan gelaran Abulcasis sebagai pakar bedah. Beliau menulis sebuah ensiklopedia perubatan bertajuk Al-Tadrif termasuk risalah ‘Pembedahan’. Di dalamnya terkandung lebih daripada 200 alat pembedahan yang digunakan. Penggunaan kaedah alat pembedahan adalah konsep revolusi dan itu membolehkan sains berubah daripada spekulatif kepada bentuk eksperimen. Malah itu merupakan risalah pertama dalam sejarah perubatan Islam yang digunakan untuk menggambarkan penggunaan kaedah pembedahan. Malah, kaedah beliau begitu tepat sehingga hanya terdapat beberapa perubahan sahaja pada era millennium sehingga menjadi asas pembedahan di Eropah.

Peta

Peta telah membantu ramai manusia selama lebih kurang 3,500 tahun.Pengenalan terhadap kertas pula merupakan satu anjakan yang besar dalam seni membuat peta. Pada era moden, teknologi seperti sistem satelit digunakan untuk mengukur dan merakam posisi di bumi. Tetapi, berkisarkan kepada sejarah, peta dibuat berdasarkan laluan pengembara dan kedudukan kaabah. Pengembara-pengembara meninggalkan rumah untuk urusan perdagangan atau urusan penyebaran dakwah. Dan sepanjang perjalanan mereka mengumpul maklumat mengenai tempat baharu dan apabila mereka pulang, mereka akan menyampaikan apa yang telah mereka lihat dan alami kepada penduduk sekitar. Pada permulaannya, maklumat tersebut hanya disampainya melalui mulut ke mulut, tetapi dengan pengenalan kertas di Baghdad pada abad ke-8, peta pengembara mula dihasilkan.

Muzik

Al-Kindi merupakan seorang seniman yang menghasilkan muzik melalui nota muzikal: sebuah sistem untuk menulis muzik. Suku kata tersebut menjadi asas kepada penggunaan muzik hari ini dan kita mengenalinya dengan doh, ray, me, far, so, la, tee. Huruf Arab bagi nota tersebut ialah dal, ra, mim, fa, sad, lam, sin. Fonetik di antara nota muzik hari ini dengan fonetik huruf Arab yang digunakan pada abad ke-9 sangat menakjubkan ramai pendengar. Lebih dari itu, orang Muslim juga berjaya mengembangkan alat muzik pada zaman itu.

Algebra

Perkataan ‘algebra’ datang daripada risalah seorang ahli matematik Parsi yang terkenal pada abad ke-9, bertajuk ‘Kitab al-Jabr Wa I-Mugabala’ yang diterjemahkan menjadi ‘The Book of Reasoning and Balancing”. Al-Khawarizmi memperkenalkan pengenalan kepada algebra. Hakikatnya, itu adalah satu revolusi yang mengalihkan konsep matematik Greek, yang secara asasnya berasaskan kepada geometri. Khawarizmi juga merupakan orang pertama yang memperkenalkan konsep menaikkan angka kepada kuasa.


Saintis Menemui Fungsi Lain Cap Jari

Cap jari ada fungsi lain? Ya, itulah apa yang saintis kini temui setelah melakukan kajian mendalam terhadap alur-alur halus yang hadir di permukaan jari manusia, primat (keluarga monyet dan gorila), dan koala.

Sehingga kini, saintis tidak pasti apakah fungsi sebenar aluran di permukaan jari. Tambahan pula, ketumpatan peluh yang tinggi di bawah permukaan jari menambahkan misteri lagi (walaupun kita tahu fungsinya dalam mengenalpasti identiti individu terutamanya dalam siasatan jenayah).

Kini, saintis mengetahui bahawa aluran dan ketumpatan peluh itu berkait rapat dengan aktiviti sentuhan dan genggaman setelah mengkaji menggunakan teknologi laser bergambar.

Sebenarnya, aluran halus dari cap jari berfungsi sebagai penguat cengkaman atau sentuhan apabila jari menyentuh atau tangan mencengkam sesuatu objek.

Mike Adams, jurutera kimia dari University of Birmingham di UK yang menjalani kajian cap jari ini menjelaskan bahawa primat telah lama mengevolusikan cap jari pada tangan dan kaki mereka.

Dalam kajian terhadap 6 orang sukarela lelaki yang memegang gelas, hasil gambaran dari teknologi laser bergambar menunjukkan apabila kulit jari menyentuh permukaan objek yang kasar, rembesan peluh dikeluarkan bagi menguatkan daya cengkaman.

Sebaliknya, apabila kulit jari menyentuh permukaan yang licin, liang pori peluh ditutup bagi mengelak kelicinan berlaku yang akan menggagalkan cengkaman.

Selain mekanisma menutupi liang pori peluh, proses penyejatan peluh juga wujud dalam jari di mana proses ini dikawal oleh alur halus cap jari yang bertindak apabila berlaku pengeluaran peluh berlebihan.

Dengan adanya kedua-dua mekanisma ini, tangan kita boleh beradaptasi dengan sentuhan atau cengkaman tidak kira tangan kita kering ataupun basah. Ini menjadikan kulit jari tangan dan kaki manusia dan primat halus dari kulit jari haiwan lain.

Adams berkata lagi, proses penyejatan peluh dan penutupan liang pori peluh menjadikan primate mampu memanjat ranting pokok tanpa masalah seiring evolusi.

Dengan penemuan baru ini, pengkaji mampu membantu pereka produk gajet untuk mereka cipta gajet yang mesra genggaman pengguna, seperti telefon mudah alih.

Tambahan lagi, penemuan ini juga mempu mmeberi manfaat kepada perkembangan cengkaman pada tangan dan kaki palsu serta peranti yang memfokuskan sentuhan maya.
Siapa sangka, penemuan terbaru yang hanya ditemui dalam aluran halus cap jari mampu mengubah era perkembangan teknologi, seterusnya mampu mencipta ‘cap jari buatan manusia’.

RUJUKAN:

Nield, D. (5 December 2020). We May Finally Understand The Point of Having Moist, Textured Fingertips. Science Alert. Retrieved from 27 December 2020.


Perseus: Mitos Perisik Kesatuan Soviet

Saban tahun, peminat francais Call of Duty menanti dengan sabar permainan terbaru keluaran Activision itu. Tahun ini, giliran Treyarch dan Raven Software membawa sambungan sekuel Call of Duty: Black Ops (2010) iaitu Call of Duty: Black Ops Cold W4r. Kali ini, ia memperkenalkan Alex Mason, Frank Woods dan Jason Hudson kepada 4ncaman terbaru P3rang Dingin bernama Perseus.

Jadi, siapa Perseus? Antagonis terbaru siri ini sebenarnya berdasarkan satu mitos P3rang Dingin tentang seorang perisik yang hanya dikenali sebagai Perseus. Dikenali dengan nama samaran lain seperti Mlad, Saintis X atau Doktor X, nama perisik ini dibangkitkan oleh perisik Rusia, Vladimir Chikov.

Bermula tahun 1991, Chikov menulis pelbagai artikel yang berkisar tentang Perseus. Ini disusuli dengan penerbitan sebuah buku bertajuk How Stalin Stole the At0mic B0mb from the Americans pada tahun 1996 yang dikarang beliau dan penulis Amerika, Gary Kern.

Mengikut keterangan Chikov, Perseus dikatakan aktif pada tahun 40-an dan merupakan seorang ahli fizik dari Universiti Chicago. Pada tahun 1944, Mlad (nama kod untuk Perseus) direkrut kerajaan Amerika Syarikat sebagai sebahagian daripada Projek Manhattan di Los Alamos. Sejak itu, dia menyampaikan maklumat berprofil tinggi berkenaan program nuklear AS kepada pihak Soviet sehingga 1946.

Selepas tempoh berkenaan, Perseus menghentikan semua bentuk kerjasama dengan Soviet, kembali ke Universiti Chicago dan mengikut jejak langkah J. Robert Oppenheimer dalam pergerakan anti-ujian nuklear.

Sejak dakwaan tersebut timbul, ia mengundang pelbagai spekulasi dalam kalangan komuniti perisikan baik di Timur atau di Barat. Ada yang percaya perisik sebegini wujud tetapi sesetengah menganggap dakwaan Chikov merupakan satu penipuan seperti Pavel Sudoplatov.

Justeru, ini membawa kepada satu lagi dakwaan baru. Menurut teori ini, Perseus dikatakan dengan terlibat dengan Projek Manhattan sejak tahun 1939 dan dikatakan aktif menyerahkan maklumat kepada Soviet termasuk berhubung dengan perisik Rudolf Abel pada tahun 50-an. Bagaimanapun, teori tersebut masih berlegar sebagai teori konspirasi.

Pada tahun 1995, AS menyahsulit sesetengah mesej perisikan Rusia yang dipintas mereka yang dikenali sebagai Projek Verona. Disebabkan kemunculan terma PERS dalam banyak mesej tersebut, ramai mengesyaki ia merujuk kepada Perseus. Tetapi sesetengah lagi percaya mesej tersebut sebenarnya sebahagian daripada operasi risik balas Soviet untuk melindungi seorang lagi aset mereka iaitu Theodore Hall atau Mlad.

Setahun selepas itu, Jeremy Stone mendakwa dalam bukunya ‘Every Man Should Try’ Profesor Philip Morrison, seorang ahli fizik dari Institut Teknologi Massachusetts sebagai Perseus. Namun begitu, dakwaan tersebut dinafikan Morrison dengan mendakwa semua cerita Perseus yang dikaitkan dengan dirinya sebagai tidak masuk akal. Stone kemudiannya memohon maaf dan menarik balik dakwaan tersebut.

Sejarawan P3rang Dingin AS, John Earl Haynes menyifatkan kisah Perseus sebagai karut semata-mata. Sebaliknya, beliau melihat Perseus ialah gabungan komposit perisik palsu membabitkan Chikov dan agensi perisikan Rusia, SVR dengan menggabungkan sebahagian kisah Hall dengan kisah-kisah palsu.

Jadi, nampaknya Treyarch dan Raven Software mengubah perisik mitos Soviet ini kepada pemain sebenar perisikan semasa P3rang Dingin dalam dunia fiksyen Black Ops. Bagi pemain siri Black Ops termasuk penulis, cerita sebenar Perseus ini hanya akan diketahui pada 13 November 2020.

RUJUKAN:

Egorov, Boris. (2020). Who is the mysterious Soviet spy ‘Perseus’ from the new Call of Duty game?. Russia Beyond. https://www.rbth.com/history/332607-who-is-mysterious-soviet-spy


Teknologi Purba Gempa Bumi Alam Melayu

Saya mengucapkan takziah kepada masyarakat Palu yang ditimpa musibah gempa bumi dan tsunami baru-baru ini. Pilu rasa hati apatah lagi saya sendiri pernah menjejak ke bumi Sulawesi, keramahan masyarakatnya dan keindahan buminya masih segar dalam ingatan.

Kejadian gempa bumi ini mengingatkan saya pada satu teknologi penahan gempa bumi yang unik yang diamalkan oleh masyarakat Maranao di Marawi.

Orang-orang Maranao suatu ketika dahulu, apabila membuat rumah tradisional, mereka akan meletakkan batu-batu di bawah tiang-tiang rumah yang terdiri dari batang pokok yang besar. Batu-batu ini berfungsi sebagai geguli pada tiang rumah dan ianya mampu menyerap gegaran gempa bumi yang menyebabkan rumah mereka tidak runtuh dan kekal kukuh.

Ramai pakar-pakar dari luar yang telah membuat kajian tentang teknologi ini dan antaranya ialah pakar dari Jepun di mana dikatakan teknologi ini telah dibangunkan di Jepun.

Rumah-rumah tradisional orang Maranao ini dipanggil Torogan dan pada hari ini hanya tinggal sebuah sahaja lagi rumah Torogan yang asli. Rumah Torogan yang saya kunjungi ini adalah adalah satu-satunya yang masih wujud dan ianya berusia lebih 300 tahun.

Hasanuddin Yusof
Maktab Penyelidikan
Tamadun Islam Nusantara


Gifted (2017): Kisah Kanak-Kanak Genius

Ramai cadangkan aku tonton filem ini. Dia orang kata, bila tonton filem ini, teringat ke aku.

Aku tak tahu-lah apa kaitan tema dalam filem ini dengan aku.

Filem ini, kisah pasal budak genius matematik 7 tahun, Mary Adler. Fokus utama filem ini bukan nak sembang sangat kegeniusan Mary. Tapi macam mana seorang kanak-kanak genius seharusnya hidup.

Mary ini selain genius dalam matematik, dia pun agak matang dalam pemikirannya.

Kalau kita ada adik ataupun anak yang mempunyai kebolehan luar biasa dalam akademik, bagaimana arah tuju yang kita nak bimbing pada mereka?

Apa yang aku dapat daripada filem ini, pada awalnya Mary tidak selesa dan tak mampu nak adaptasi dengan suasana normal. Tak mampu nak adaptasi dengan pengetahuan kanak-kanak dan mentaliti kanak-kanak.

Dia mahukan suasana yang matang. Susana pengetahuan universiti. Jadi, cikgunya mencadangkan Mary dihantar ke sekolah yang mengumpulkan kanak-kanak luar biasa.

Tapi, Frank Adler, pakcik dia sendiri tak mahu. Dia cuba didik Mary untuk jadi kanak-kanak normal. Bagi dia, sepandai mana pun kanak-kanak dalam akademik, dia perlukan kehidupan kanak-kanak.

Frank Adler, seorang bekas pensyarah falsafah, mengambil keputusan ini selepas melihat kehidupan kakaknya, seorang pakar matematik juga, juga ibu kepada Mary, mati bunuh diri.

Puncanya tak diketahui, tapi sepanjang filem, Diane Adler seperti dikawal oleh ibunya, juga pakar matematik, untuk berkecimpung dalam dunia akademik dan tiada kehidupan yang normal.

Dalam dunia realiti pun, pemikiran sebegini bukan benda pelik. Ada ibu bapa nak anak-anaknya ada kehidupan yang normal macam kanak-kanak lain dan tak mahu dihantar ke sekolah pelik-pelik.

Aku tak tahu, tapi kemungkinan suasananya telalu akademik dan tak normal untuk kanak-kanak. Tetapi ada juga kanak-kanak yang boleh biasakan dengan benda macam itu, ada yang tidak.

Setakat pengalaman aku, sekolah-sekolah pandai dan kelas-kelas pandai selalunya diberikan inisiatif dan diperuntukkan program akademik yang banyak. Aku sendiri, masa duduk kelas sains dulu, macam-macam program akademik yang diperuntukkan untuk kami.

Malangnya, kelas-kelas belakang tak dibuat. Benda ini macam makin jauhkan jurang antara budak pandai dan budak bodoh. Yang dah pandai ini, aku tak nampak keperluan untuk dipandaikan lagi.

Sepatutnya, budak-budak yang tak pandai lagi inilah yang perlu diberikan perhatian lebih dan diberikan inisiatif. Budak-budak pandai ini pula, eloklah sosial mereka normal, tapi sistem pengajaran mereka dinaik taraf.

Janganlah disesakkan dengan akademik sepanjang-masa. Aku fikir, ada pro dan kontra juga. Itu pun bergantung apa yang budak itu mahukan.

Masyarakat tak sepatutnya bagi tekanan pada kanak-kanak ini. Bagi mereka pilihan. Seeloknya, bagi mereka kehidupan kanak-kanak dan akademik. Seimbangkan.

Akhir filem ini, Frank seimbangkan dua benda itu. Frank hantar Mary ke kolej setiap pagi, untuk belajar silibus universiti. Kemudian dihantar ke sekolah biasa. Dua-dua kehidupan dia dapat. Kehidupan akademik dan kehidupan kanak-kanak.

Adi Putra ini antara contoh kanak-kanak yang berbakat, tapi kehidupannya macam serabut setakat aku baca kerana disesakkan dengan akademik sepanjang masa, tanpa ada kehidupan seperti kanak-kanak lain.


Peluang Menyemak Ketepatan Arah Kiblat

Pada hari Ahad iaitu bersamaan 28 Mei Tahun 2017 nanti , kita berpeluang menyemak ketepatan arah kiblat di lokasi masing-masing dengan menggunakan kaedah kedudukan matahari ketika istiwa’ utama atau Istiwa’ Adzam di Kaabah .

Istiwa’ Adzam di Kaabah merupakan satu peristiwa apabila matahari berada tegak di atas Kaabah sehingga bayangan Kaabah tidak akan kelihatan ketika itu .

Ketika kedudukan matahari berada di atas Kaabah , bayang objek tegak yang terhasil di kawasan lain akan menghala ke arah kaabah .

SETAHUN HANYA DUA KALI .

Umum mengetahui , Kita tidak akan dapat melihat matahari berada di lokasi sama setiap hari disebabkan kecondongan paksi bumi semasa mengelilingi matahari .

kita dibumi akan melihat matahari Kadang kala “bergerak” ke arah utara dan kadang kala kelihatan “bergerak” ke arah selatan .

Begitu juga dengan peristiwa istiwa’ adzam di Kaabah .

Ia tidak akan berlaku setiap hari di sebabkan kedudukan matahari yang tidak tetap di tempat yang sama setiap hari apabila dilihat oleh pemerhati di bumi .

Dalam setahun ,

hanya dua kali sahaja matahari berada tegak di atas Kaabah iaitu pada :-

~ 28 Mei

( * 27 Mei pada tahun lompat )

Waktu : 5:16 pm

~ 16 Julai

( * 15 Julai pada tahun lompat )

Waktu :  5:28 pm

Cara Cara Menyemak Arah Kiblat Dengan Menggunakan Kaedah Istiwa’ Adzam Di Kaabah :-

1)  Semak waktu yang digunakan .

Pastikan waktu yang tertera pada jam atau sebagainya mengikut waktu piawaian .

(contoh : waktu yang tertera pada televisyen)

2) Berada di kawasan lapang .

3) Pastikan cahaya matahari kelihatan  .

4) Cari objek lurus seperti kayu atau sebagainya .

5) Pacakkan objek lurus tersebut di atas permukaan rata .

6) Pastikan bayang objek lurus yang terhasil boleh kelihatan dengan jelas .

7) Tunggu waktu istiwa’ adzam bermula .

8) Ketika istiwa’ adzam berlaku , buat satu garisan bertentangan dengan bayang yang dihasilkan objek lurus tadi .

9) Garis bertentangan yang dibuat merupakan arah kiblat sebenar .


Badgir – Legasi Kejuruteraan Tamadun Parsi

Teknologi moden yang wujud hari ini banyak memberi kemudahan kepada orang ramai terutama dari segi menyejukkan kediaman, bangunan atau penyimpanan makanan. Tetapi pada zaman dahulu, ini bukan sesuatu yang mudah terutama bagi individu yang tinggal di negara di mana iklim cuacanya panas dan kering seperti rantau Timur Tengah. Ini mendorong para jurutera ketika itu memperkenalkan satu bentuk struktur bagi menyejukkan kediaman penduduk yang dipanggil badgir atau penangkap angin.

Penangkap angin ialah satu bentuk struktur seperti serobong yang diletakkan di atas bumbung di rumah, bangunan atau istana lama. Ia bertujuan menangkap angin sejuk di mana ia akan ditolak ke bawah sama ada ke kawasan kediaman atau ruang penyimpanan bawah tanah bagi menyejukkan makanan yang mudah rosak. Berdasarkan satu kajian, penangkap angin boleh mengurangkan suhu dalaman sesebuah kediaman atau bangunan sebanyak 10 darjah Celsius. Bagaimanapun, memandangkan ia berada di puncak tertinggi bangunan, ia mudah rosak dan hancur bila terdedah dengan pelbagai elemen alam.

Sejarah

Struktur ini bukan saja boleh didapati di Parsi (Iran moden) dan Mesir tetapi juga sekitar rantau Timur Tengah, Pakistan dan India. Kebanyakan negara atau tamadun terdahulu menggunakannya untuk mewujudkan saluran pengudaraan semulajadi untuk kawasan kediaman atau stor simpanan, sekaligus membolehkan penduduk merasa selesa dalam suasana iklim yang panas dan mencabar.  Tidak diketahui berapa usia sebenar struktur ini walaupun penangkap angin paling lama di Iran bertarikh abad ke-14 Masihi. Ini kerana dalam catatan syair sasterawan Parsi abad ke-11 Masihi Nasir Khusraw ada menyebut berkenaan penangkap angin.

Begitu juga dengan asal-usul ciptaan ini. Ini kerana ahli arkeologi Mesir menemui sebuah lukisan bertarikh 1300 Sebelum Masihi (BC) di Luxor yang memaparkan imej dua struktur berbentuk segi tiga di atas istana Firaun Nebamun. Ini menyebabkan pihak Mesir berpandangan penangkap angin pertama berasal dari negara bumi anbiya itu. Tetapi pengkaji dan sejarawan Iran berpandangan sebaliknya. Mereka merasakan penangkap angin berasal dari Iran berdasarkan penemuan beberapa struktur seperti serobong di kawasan runtuhan sebuah kuil lama Majusi yang bertarikh 4000 BC. Hasil pemeriksaan mendapati tiada kesan asap ada pada struktur-struktur tersebut, sekaligus membawa kepada konklusi dari pihak Iran.

Perbezaan pendapat ini bagaimanapun tidak menafikan pengaruh penggunaannya di Timur Tengah. Menurut Dr Abdul Moniem El Shorbagy dari Universiti Effat, Jeddah, penangkap angin boleh dijumpai bukan saja di Timur Tengah tetapi juga di Pakistan dan India. Buktinya, penemuan penangkap angin empat arah di sebuah istana lama era Bani Abbasiyah abad kelapan Masihi di Ukhaidir, Iraq. Satu teori menyatakan penggunaan penangkap angin mula tersebar ke kawasan berkenaan selepas ekspedisi ketenteraan yang digerakkan oleh dua khalifah Khulafa’ Ar-Rashidin, Abu Bakar As-Siddiq dan Umar al-Khattab r.a. Semasa era Umar, Parsi berjaya ditawan pada abad ketujuh Masihi.

Struktur

Struktur penangkap angin berbeza-beza mengikut kawasan yang didiami penduduk. Ia boleh didapati dalam pelbagai bentuk seperti segi empat sama, heksagon dan oktagon. Selain itu, penangkap angin juga boleh mempunyai ruang udara sehala, dua hala dan pelbagai hala bergantung kepada kawasan dan iklim. Contohnya di Yazd, memandangkan angin bertiup dari pelbagai arah, maka penangkap anginnya mempunyai empat ruang udara untuk menangkap angin. Berbeza di Maybod, sebuah bandar yang terletak 55 kilometer dari Yazd, penangkap angin di situ hanya mempunyai satu ruang udara untuk mengelak angin gurun yang bertiup dari sebelah utara dari memasuki kawasan rumah.

Keadaan itu tidak berlaku di Yazd kerana bandar tersebut dikelilingi oleh kawasan pergunungan yang menghalang angin gurun dari bertiup ke bandar berkenaan. Ada juga penangkap angin yang dibina berasingan dari kawasan kediaman dan disambung dengan qanat atau terowong bawah tanah. Ini dapat dilihat di Bam, sebuah bandar Iran yang pernah dilanda gempa bumi pada tahun 2003. Bandar tersebut menyaksikan struktur penangkap angin di bandar berkenaan dibina berasingan dari kawasan kediaman di mana qanat disambung dari asas menara ke kawasan bawah tanah.

Selain berbeza dari segi binaan, bilangan ruang udara dan bentuk, sesetengah penduduk turut meletakkan tikar atau duri dalam penangkap angin mereka. Tikar atau duri itu kemudian disiram dengan air bagi meningkatkan kelembapan bagi membantu proses penyejukan aliran udara. Cuaca panas di Yazd berpotensi menyebabkan air mudah tersejat untuk menjadikan kawasan kediaman sejuk dan kelembapan udara menyebabkan cuaca panas dan kering berkurangan. Di sesetengah tempat pula, udara yang ditangkap penangkap angin tidak menambah kelembapan iklim sedia ada. Sebaliknya, suhu sesebuah kediaman dikurangkan dengan menambah pergerakan udara yang ditangkap penangkap angin.

Fungsi

Penangkap angin mempunyai dua fungsi iaitu membawa masuk udara segar dalam bangunan dan membawa keluar udara panas dan tercemar melalui proses sedutan. Bila angin berlanggar dengan dinding dalaman penangkap angin, aliran udara dibawa masuk ke dalam bangunan. Sebaliknya, bila ruang udara penangkap angin dipusing dari arah angin, ia akan menarik keluar udara panas dan tercemar sebelum dilepaskan ke luar sekaligus berperanan sebagai ruang pengudaraan semulajadi.

Selain membantu menyejukkan ruang kediaman dan sebagai ruang pengudaraan semulajadi, penangkap angin turut menggunakan perbezaan suhu untuk membantu menyejukkan kediaman dan bangunan. Pada waktu siang, udara pada bahagian selatan penangkap angin akan dipanaskan oleh cahaya matahari dan ditarik keluar. Udara tersebut akan diganti dan turut berperanan sebagai vakum dalam ruang penangkap angin dengan menarik udara sejuk dalam ruang kediaman dan udara dari bahagian utara penangkap angin.

Pada waktu malam pula dengan cuaca sejuk, udara sejuk ditarik ke bawah ruang. Udara tersebut dijimatkan menerusi haba dan menjadi panas bila terdedah dengan tembok dan dibawa keluar dari penangkap angin. Kitaran ini berterusan sehinggalah suhu dinding dan suhu luar menjadi sama. Tetapi sebelum ia berada pada situasi berkenaan, penangkap angin akan kembali menjalankan peranannya seperti biasa pada waktu pagi.

Tetapi sayang, penangkap angin yang dianggap lambang kebijaksanaan masyarakat Parsi dianggap simbol kegemilangan silam kerana peranan teknologi moden hari ini. Ini kerana ramai memilih kediaman-kediaman yang bersifat moden berbanding rumah-rumah tradisional mereka. Selain itu, isu penyelenggaraan membabitkan penangkap angin turut membawa kepada kemerosotan penggunaan penangkap angin hari ini.

Bagi menyelamatkan kediaman-kediaman ini dari ancaman pemodenan, sesetengahnya dibeli oleh golongan kaya dari bandar seperti Tehran dan Shiraz. Kediaman-kediaman yang mempunyai penangkap angin ini diubahsuai menjadi hotel atau muzium. Dan sebagai inisiatif tambahan untuk memelihara dan memulihara khazanah kejuruteraan ini, Pertubuhan Bangsa Bersatu bagi Kebudayaan, Pendidikan dan Saintifik (UNESCO) mewartakan bandar Yazd sebagai salah satu tapak Warisan Dunia pada tahun 2017.

Ini mendorong Institut Kebudayaan Warisan Iran memberi pinjaman kepada individu-individu berminat untuk memelihara, memulihara dan mengubahsuai kediaman sebegini kepada hotel, muzium atau restoran. Bagaimanapun, dengan situasi ekonomi Iran yang tidak menentu menyebabkan ramai terpaksa menanti masa yang lama untuk mendapatkan pinjaman institut berkenaan. Namun, penangkap angin ini menjadi tumpuan ramai pelancong sekaligus memberi harapan kepada rakyat Iran untuk berusaha memelihara dan memulihara badgir kebanggaan mereka itu.

SUMBER


Pertempuran Nabi Daud Membunuh Raja Jalut

Di dalam surah al-Baqarah ayat 246-252 mengisahkan secara lengkap dan ringkas gambaran tentang pasukan Bani Israil pimpinan Raja Thalut yang disertai oleh Nabi Daud a.s menentang Raja Jalut.

“Apakah kamu tidak memperhatikan pemuka-pemuka Bani Israil sesudah Nabi Musa, iaitu ketika mereka berkata kepada seorang Nabi mereka: “Angkatlah untuk kami seorang raja supaya kami berperang (di bawah pimpinannya) di jalan Allah.” Nabi mereka menjawab, “Mungkin sekali jika kamu nanti diwajibkan berperang, kamu tidak akan berperang.” Mereka menjawab, “Mengapa kami tidak mau berperang di jalan Allah, padahal sesungguhnya kami telah diusir dari anak-anak kami?” Maka tatkala perang itu diwajibkan atas mereka, merekapun berpaling. Kecuali beberapa saja di antara mereka. Dan Allah Maha Mengetahui siapa orang-orang yang zalim.”

(al-Baqarah: 246)

“Nabi mereka mengatakan kepada mereka, “Sesungguhnya Allah telah mengangkat Thalut menjadi rajamu.” Mereka menjawab, “Bagaimana Thalut memerintah kami, padahal kami lebih berhak mengendalikan pemerintahan daripadanya, sedang dia pun tidak diberi kekayaan yang cukup banyak?” Nabi (mereka) berkata, “Sesungguhnya Allah telah memilih rajamu dan menganugerahinya ilmu yang luas dan tubuh yang perkasa.” Allah memberikan pemerintahan kepada siapa yang dikehendakiNya. Dan Allah Maha Luas PemberianNya lagi Maha Mengetahui.”

(al-Baqarah: 247)

“Dan Nabi mereka mengatakan kepada mereka, “Sesungguhnya tanda ia akan menjadi raja, ialah kembalinya Tabut kepadamu. Di dalamnya terdapat ketenangan dari Tuhanmu dan sisa dari peninggalan keluarga Musa dan keluarga Harun. Tabut itu dibawa malaikat. Sesungguhnya pada yang demikian itu terdapat tanda bagimu, jika kamu orang yang beriman.”

(al-Baqarah: 248)

Maka tatkala Thalut keluar membawa tenteranya, dia berkata, “Sesungguhnya Allah akan menguji kamu dengan suatu sungai. Maka siapa di antara kamu meminum airnya, dia bukanlah pengikutku. Dan barangsiapa tiada meminumnya, kecuali menceduk seceduk tangan, maka dia adalah pengikutku”. Kemudian mereka meminumnya kecuali beberapa orang di antara mereka. Maka tatkala Thalut dan orang-orang yang beriman bersama dia telah menyeberangi sungai itu, orang-orang yang telah minum berkata, “Tidak ada kesanggupan bagi kami pada hari ini untuk melawan Jalut dan tenteranya”. Orang-orang yang meyakini bahwa mereka akan menemui Allah berkata: “Berapa banyak terjadi golongan yang sedikit dapat mengalahkan golongan yang banyak dengan izin Allah. Dan Allah beserta orang-orang yang sabar”.

(al-Baqarah: 249)

“Tatkala Jalut dan tenteranya telah nampak oleh mereka, mereka pun (Thalut dan tenteranya) berdoa: “Ya Tuhan kami, tuangkanlah kesabaran atas diri kami, dan kokohkanlah pendirian kami dan tolonglah kami terhadap orang-orang kafir”.

(al-Baqarah: 250)

“Mereka (tentara Thalut) mengalahkan tentara Jalut dengan izin Allah dan Daud membunuh Jalut. Kemudian Allah memberikan kepadanya (Daud) pemerintahan dan hikmah (sesudah meninggalnya Thalut) dan mengajarkan kepadanya apa yang dikehendakiNya. Seandainya Allah tidak menolak (keganasan) sebahagian umat manusia dengan sebahagian yang lain, pasti rosaklah bumi ini. Tetapi Allah mempunyai kurnia (yang dicurahkan) ke atas semesta alam.”

(al-Baqarah: 251)

“Itu adalah ayat-ayat dari Allah, Kami bacakan kepadamu dengan hak (benar) dan sesungguhnya kamu benar-benar salah seorang di antara nabi-nabi yang diutus.”

(al-Baqarah: 252)

Menurut tafsir Ibnu Katsir, majoriti ulama berpendapat sosok nabi yang dinyatakan oleh Allah swt di dalam ayat 246 adalah Nabi Samuel a.s.

Raja Pertama Bani Israil Yang Melakar Sejarah Dunia

Tanah Palestin suatu ketika dahulu pernah diperintah oleh Nabi Yusha bin Nun dan baginda bertanggungjawab memimpin Bani Israil setelah mendapat amanah dari Nabi Musa a.s. Kepimpinan Nabi Yusha a.s membawa kekuasan Bani Israil stabil sehinggalah menjelang kewafatan baginda. Setelah kewafatan Nabi Yusha a.s, Bani Israil berpecah belah dan kandungan isi kitab Taurat diubah-ubah bahkan ditambah isinya oleh pendeta mereka.

Akibat dari perpecahan, ketidakstabilan dalam pemerintahan dan mengabaikan perintah Allah swt, maka datanglah seorang raja dari luar datang menyerang tanah Palestin dan merebutnya dari Bani Israil. Sejak itu, Bani Israil terus jatuh dan menghadapi zaman-zaman kegelapan dan kehinaan.

Kisah ini bermula setelah Thalut bersama adiknya melangkah kaki keluar dari kampung untuk mencari keldai peliharaan milik keluarganya yang hilang dari kandang. Maka setelah beberapa hari berjalan di padang pasir yang luas dan tandus maka tibalah mereka kedua ini di sebuah tempat bernama Shofa yang dimana tinggalnya seorang nabi Allah swt iaitu Nabi Samuel a.s. Adiknya mengajak Thalut untuk bertemu sebentar dengan Nabi Samuel a.s untuk meminta pertolongan darinya.

Setelah tiba di rumah Nabi Samuel a.s, maka diceritakanlah tentang apa yang berlaku ke atas mereka sehingga datang bertemu dengan baginda a.s. Nabi Samuel a.s tersenyum lalu memberitahukan bahawasanya keldai peliharaan mereka dalam keadan yang selamat dan dalam perjalanan pulang ke kandang. Setelah memberikan jawapan itu, Nabi Samuel a.s menyatakan hasratnya yang sudah lama tersimpan setelah melihat perwatakan Thalut.

Nabi Samuel a.s menjelaskan tentang suatu petanda akan datang padanya seorang pemuda yang gagah bernama Thalut di kampung Shofa dan pemuda itu akan diangkat sebagai pemimpin untuk meminpin Bani Israil menentang pasukan tentera Raja Jalut. Thalut yang berasa kurang selesa dengan kenyataan dari Nabi Samuel a.s merendahkan diri mengatakan bahawasanya diri beliau tidak layak menjadi pemimpin kerana beliau berasal daripada keturunan Bunyamin bin Yaakub (adik Nabi Yusuf a.s) dan sukunya adalah suku yang paling hina daripada 12 suku yang lainnya. Nabi Samuel a.s mematahkan persoalan Thalut dengan menjawab:

“Ini adalah atas iradah dan wahyu Allah swt. Sudah menjadi perintah Allah swt dan kehendakNya, hendaklah engkau bersyukur atas nikmat Allah swt itu dan membulatkan tekadmu untuk memimpin perjuangan yang hebat ini”.

Setelah mendapat jawapan yang ringkas dan padat tersebut maka Thalut mengakui bahawasanya beliau adalah pemimpin yang ditunggu-tunggu oleh Nabi Samuel a.s yang dihantarkan oleh Allah swt.

Setelah Thalut bersetuju untuk menerima mandat besar daripada Nabi Samuel a.s, maka baginda membawa Thalut pergi menemui Bani Israil. Tanpa persoalan dan bantahan, maka Bani Israil menerima Thalut sebagai pemimpin baharu mereka melalui perlantikan oleh Nabi Samuel a.s setelah mereka sendiri melihat perwatakan Thalut yang gagah dan mempunyai ilmu yang luas.

Sebenarnya, sebelum kedatangan Thalut, Bani Israil dipimpin oleh para hakim selama 356 tahun dan pada tempoh waktu ini, Bani Israil telah melupakan ajaran Nabi Musa a.s serta mereka seringkali bergaduh dam berselisih faham sesama sendiri. Dengan kehadiran Thalut yang membawa sifat Mustafha, maka kepimpinannya telah menyatu-padukan Bani Israil di bawah satu pemerintahan yang bersistematik. Kepimpinan Raja Thalut memakan masa yang lama sebelum baginda mengumpulkan pasukan tentera untuk menewaskan pasukan tentera Raja Jalut.

Perlantikan Raja Thalut sampai ke telinga pemimpin yang memerintah di tanah Palestin pada ketika itu. Di dalam al-Quran, Jalut digambarkan sebagai seorang raja yang tidak beriman kepada Allah swt seperti yang dikisahkan di dalam surah al-Baqarah ayat 250:

“Tatkala Jalut dan tentaranya telah tampak oleh mereka, merekapun (Thalut dan tentaranya) berdoa, ‘Ya Tuhan Kami tuangkanlah kesabaran atas diri kami dan tolonglah kami terhadap orang-orang kafir.”

Setelah mempersiapkan pasukan Bani Israil, maka bergeraklah pasukan Raja Thalut ke sebuah tempat untuk bertemu dengan pasukan Raja Jalut. Pada awalnya, pasukan Raja Thalut disertai oleh 700,000 orang tentera yang terdiri daripada kalangan pemuda yang gagah dan mempunyai ilmu berperang.

Ada sumber lain yang mengatakan tentera Raja Thalut pada ketika itu hanyalah berjumlah 100,000 orang tentera. Jumlah yang kecil dibandingkan dengan jumlah tentera yang dipimpin oleh Raja Jalut yang dianggotai seramai 250,000 atau 400,000 orang lengkap bersenjata dan mempunyai perbekalan yang cukup ketika di medan perang.

Sebelum pasukan Raja Thalut keluar untuk menempuhi jarak perjalanan yang jauh, baginda bertitah seperti yang difirmankan Allah swt melalui surah Baqarah ayat 249 yang berbunyi:

“Sesungguhnya Allah akan menguji kamu dengan suatu sungai. Maka siapa di antara kamu meminum airnya, dia bukanlah pengikutku. Dan barangsiapa tiada meminumnya, kecuali menceduk seceduk tangan, maka dia adalah pengikutku”. Kemudian mereka meminumnya kecuali beberapa orang di antara mereka. Maka tatkala Thalut dan orang-orang yang beriman bersama dia telah menyeberangi sungai itu, orang-orang yang telah minum berkata: “Tak ada kesanggupan kami pada hari Ini untuk melawan Jalut dan tentaranya.” orang-orang yang meyakini bahwa mereka akan menemui Allah, berkata: “Berapa banyak terjadi golongan yang sedikit dapat mengalahkan golongan yang banyak dengan izin Allah. dan Allah beserta orang-orang yang sabar.”

Setelah menempuhi perjalanan yang jauh, kehausan mulai melanda pasukan Raja Thalut. Bekalan air minuman mereka telah habis sepanjang perjalanan.

Raja Thalut yang mengetahui kondisi pasukannya terus bertitah:

“Kita akan menemui sungai ketika dalam perjalanan. Barangsiapa yang meminumnya (dalam jumlah yang banyak) maka hendaklah dia keluar dari pasukan dan barang siapa yang tidak menceduknya dan hanya sekadar membasahi kerongkongnya maka dia akan dapat bersamaku dalam pasukan.”

Kehausan ini menguasai tindak-tanduk mereka sehingga ada yang lemah dan takut untuk pergi berperang sehinggalah pasukan Raja Thalut menemui sebatang sungai yang membentang diantara daerah Palestin dan Jordan. Kerana kehausan yang menguasai diri, maka nafsu tidak dapat dikawal oleh sebahagian tentera Bani Israil. Mereka telah lupa dengan perintah Allah swt yang telah disampaikan oleh Raja Thalut.

Akibat ketamakan dan gagal dalam menguasai nafsu untuk mengikut perintah Allah swt, maka sebahagian besar pasukan melanggar yang arahan yang telah dititahkan oleh Raja Thalut telah dikeluarkan dari pasukan. Maka, jumlah pasukan yang beriman kepada Allah swt yang tinggal pada ketika itu hanya berbaki seramai 4000 orang tentera sahaja.

Sisa pasukan tentera yang masih setia dengan Raja Thalut termasuklah Nabi Daud a.s. Setelah pengasingan selesai, Raja Thalut bersama 4000 orang tentera meneruskan perjalanan menuju ke daerah Jerusalem.

Sebelum Raja Thalut dan orang-orang yang beriman bersamanya menyeberangi sungai, pasukan tentera Bani Israil yang tidak taat berkata seperti yang difirmankan Allah swt di dalam surah al-Baqarah ayat 249:

“Maka tatkala Thalut dan orang-orang yang beriman bersama dia telah menyeberangi sungai itu, orang-orang yang telah minum berkata: “Tak ada kesanggupan kami pada hari ini untuk melawan Jalut dan tenteranya”

Maka, tentera Bani Israil yang beriman kepada Allah swt membalas jawapan dari pihak mereka:

“Orang-orang yang meyakini bahawa mereka akan menemui Allah, berkata: “Berapa banyak terjadi golongan yang sedikit dapat mengalahkan golongan yang banyak dengan izin Allah. Dan Allah berserta orang-orang yang sabar.”

Setelah itu pasukan Raja Thalut yang beriman kepada Allah swt meneruskan perjalanan menuju ke Jerusalem.

Perjalanan Raja Thalut bersama sisa pasukannya ini terhenti di sebuah lembah yang bernama Lembah Elah. Di sinilah, pasukan Raja Thalut akan mendirikan kem sebelum mereka berhadapan dengan pasukan tentera Raja Jalut dari Palestin.

Dari kejauhan, pasukan Raja Jalut sudah menunggu untuk bersiap-sedia membantai mangsanya.

Perang Dua Orang Raja: Hak Dan Batil

Menurut Sami bin Abdullah al-Maghluts di dalam bukunya yang bertajuk Atlas Sejarah Nabi dan Rasul, peperangan yang berlaku diantara Raja Thalut bersama Nabi Daud a.s terhadap Raja Jalut terjadi pada tahun 1050 SM.

Pada tahun terbabit, kedua belah pasukan sudah bersiap sedia di medan pertempuran, menunggu untuk mengangkat pedang dan menikam musuh.

Daerah Sha’arayim.

Sebuah daerah menjadi saksi pertempuran bersejarah diantara seorang raja yang dilantik Allah swt untuk menentang raja zalim dan paling berkuasa pada ketika itu.

Pasukan Raja Jalut yang dianggotai seramai 400,000 orang tentera lengkap bersenjata menunggu dengan siap siaganya untuk menghadapi pasukan Raja Thalut yang seramai 4000 orang tentera.

Ketakutan dan kegelisahan mulai menyerang tentera Raja Thalut. Motivasi mereka untuk berperang melawan pasukan Raja Jalut pun berkurangan. Raja Thalut tidak mahu melihat motivasi para tenteranya hancur gara-gara telah kalah jumlah. Baginda mahu pasukannya terus bersemangat, lalu baginda pun menadah tangan ke langit seraya diikuti oleh pasukannya. Kisah Raja Thalut berdoa dikisahkan di dalam surah Baqarah ayat 250:

“Tatkala Jalut dan tentaranya telah nampak oleh mereka, merekapun (Thalut dan tentaranya) berdoa: “Ya Robb kami, tuangkanlah kesabaran atas diri kami, dan kokohkanlah pendirian kami dan tolonglah kami terhadap orang-orang kafir.”

Amukan badai pasukan Raja Jalut datang dengan lajunya menuju ke arah pasukan Raja Thalut. Sebahagian tenteranya yang masih lemah meragui yang mereka akan menang di dalam peperangan ini. Maka Raja Thalut menasihati mereka seperti yang difirmankan Allah swt di dalam surah

“Bagaimana mungkin kita dapat mengalahkan pasukan yang perkasa itu?” Kemudian orang-orang mukmin dari pasukan Thalut menjawab: “Yang penting dalam pasukan adalah keimanan dan keberanian. Berapa banyak kelompok yang sedikit mampu mengalahkan kelompok yang banyak dengan izin Allah swt”.

Sebahagian besar tentera Bani Israil maju kehadapan dan menentang Raja Jalut, tetapi kesemuanya tewas di dalam tangan raja yang perkasa tersebut.

Dengan ketakwaan dan kesungguhan tentera Bani Israil berperang melawan tentera Raja Jalut, maka berserulah Raja Thalut kepada pasukannya yang kepada sesiapa yang berjaya membunuh Raja Jalut akan mendapat anugerah dengan menikahi anak perempuannya dan memberikan separuh kekuasaan Bani Israil kepadanya. Maka, Nabi Daud a.s menawarkan diri berhadapan dengan Raja Jalut tanpa perasan takut sekalipun. Pada mulanya, Raja Jalut tidak ingin melawan dengan Nabi Daud a.s sehinggalah Nabi Daud a.s sendiri bersungguh-sungguh ingin mencabar kehebatan Raja Jalut. Raja Jalut berasa sesuatu yang ganjil dengan semangat Nabi Daud a.s. Maka tanpa melengahkan masa, Raja Jalut membuka langkah untuk menyerang Nabi Daud a.s. Tetapi sebelum Raja Jalut menghayunkan senjatanya, Nabi Daud a.s terlebih dahulu menarik lastik batu miliknya.

Dengan sekali lontaran batu dari senjata lastik, batu tersebut terbang melayang dengan bantuan angin dengan izinNya tepat mengenai dahi Raja Jalut. Kelajuan dan kekuatan batu yang dilontarkan hanya sekali sahaja oleh Nabi Daud a.s berhasil membunuh Raja Jalut. Setelah kematian Raja Jalut, maka tentera Palestin mulai berpecah belah kerana kematian pemimpin mereka di dalam tangan seorang pemuda yang berusia 9 tahun. Tanpa berbasa-basi, tentera Raja Jalut membuka langkah seribu dan melarikan diri dari medan perang. Raja Thalut bersama pasukannya berjaya menciptakan kejayaan yang besar sehinggakan kisah keimanan dan kemenangan mereka ini dirakamkan oleh Allah swt di dalam al-Quran.

Dari sinilah bermulanya penapakkan Bani Israil di Jerusalem dan terbinanya kerajaan Bani Israil yang pertama dibawah pimpinan Raja Thalut.

Tapak Sha’arayim: Saksi Pertempuran Perang Jalut-Thalut

Dalam bahasa Ibrani, perkataan Sha’arayim bermakna benteng dengan dua pintu. Profesor Yosef meyakini, bangunan yang berupa longgokan batu-batu tersebut merupakan tapak runtuhan Kota Sha’arayim.

Di lokasi ini, Profesor Yosef menemui sebuah bangunan yang menyerupai pintu gerbang dari sebuah benteng kuno. Dalam Kitab Perjanjian Lama disebutkan, tempat pertempuran antara Nabi Daud a.s melawan Raja Jalut ini terjadi di Kota Sha’arayim. Sha’arayim telah disebut sebanyak tiga kali dalam Perjanjian Lama, dan dua kali ianya dikaitkan dengan kisah Nabi Daud a.s.

Sementara itu, hasil ujian ‘initial carbon’ terhadap bekas runtuhan batu-batu dan barangan tembikar yang ditemukan Profesor Yosef diperkirakan ianya berusia di antara tahun 1000 sehingga 975 SM. Tempoh waktu ini adalah sama seperti tempoh waktu pemerintahan Raja Daud di kota Jerusalem.

Penemuan ini merupakan yang kedua di sekitar Benteng Elah atau dikenali sebagai Khirbet Qeiyafa dalam bahasa Arab.

Lokasi ini sekarang berada di Kota Bet Shemesh, Israel.

Pada Oktober 2008, Profesor Yosef berhasil pula menemui sejumlah barangan tembikar yang diperkirakan berusia diantara sekitar 3000 tahun yang lalu. Beberapa di tembikar tersebut terdapat susunan teks berbahasa Ibrani. Penemuan ini dianggap sebagai penemuan yang terpenting di Israel sejak penemuan Surat Gulungan di Laut Mati beberapa tahun lalu.

Profesor Yosef meyakini, penemuan tersebut akan menambahkan lagi bukti baharu bahawasanya Kota Sha’arayim merupakan benteng awal atau pusat pemerintahan dari Kerajaan Israel di masa kekuasaan Raja Daud a.s.

– TAMAT –

RUJUKAN:

1. Tafsir Ath Thabari.

2. Tafsir Ibnu Katsir.

3. Kisah Penciptaan dan Tokoh-tokoh Sepanjang Zaman oleh Syaikh Muhammad bin Ahmad bin Ilyas.

4. David and Goliath City Found in Israel oleh Mati Milstein di National Geographic News (2008).


Misteri Patung Moai Pulau Easter

Pulau Easter atau juga lebih dikenali sebagai Rapa Nui adalah sebuah pulau terpencil di Selatan Lautan Pasifik. Pada tahun 1888 Chile telah mengilhak pulau tersebut kemudiannya memberi hak kerakyatan Chile kepada penduduk pulau Easter pada 1996. Dari segi linguistik, orang Rapa Nui adalah penutur bahasa keluarga Austronesia. Bermakna dari segi bahasa mereka serumpun dengan diaspora penutur bahasa Austronesia dari Madagascar di Timur Afrika sehingga di benua kepulauan Oceania.

Pulau Easter disifatkan sebagai ‘Archeology of Disneyland’, pulau ini di-imaginasikan sebagai taman tema popular itu kerana penemuan 887 patung monolitik gergasi bernama Moai yang telah membingungkan ramai sarjana sejak pertama kali ia ditemui oleh penjelajah Eropah.

Malah misteri yang mengelilingi Pulau Easter dengan budaya uniknya telah menarik minat ramai saintis, ahli arkeologi dan pelancong untuk melawat ke pulau tersebut.

Keunikan seni bina gergasi dan monumental Taman Negara Rapa Nui, yang meliputi lebih 40% pulau itu telah dinobatkan sebagai Tapak Warisan Dunia UNESCO pada tahun 1994.

Disebalik keindahan Pulau Easter dengan pelbagai warisan dan budaya, faktor geografi dan keluasan pulau itu merumitkan manusia biasa untuk menjalani kehidupan kerana pulaunya kecil dan terpencil jauh dari ketamadunan manusia di benua daratan.  ia cuma meliputi kawasan seluas hanya 163.6 km2, Pulau Easter terletak di Lautan Pasifik yang luas 3,512 km dari pantai Amerika Selatan dan 1,900 km  dari Pulau Pitcairn.

Apabila penjelajah menemui patung Moai gergasi, yang merupakan penemuan menakjubkan, ia membawa kepada persoalan tentang macam mana dan mengapa ia dicipta.

Patung Moai Gergasi Pulau Easter

Ahli arkeologi Jo Anne Van Tilburg mengkaji patung gergasi Moai  selama bertahun-tahun pada kesemua 887 patung batu monolitik yang ditemui di pulau itu. Daripada jumlah ini 32% (288 patung) telah dipindah ke lokasi Ahu Tongariki yang merupakan tapak di mana ia didirikan. 397 ditemui di kawasan kuari gunung berapi Rano Raraku, manakala 92 ditemui di antara keduanya, seolah-olah mereka hentikan operasi pemindahan semasa dalam perjalanan.

Agak sukar untuk melebih-lebihkan spekulasi peninggalan yang membingungkan, patung-patung gergasi ini yang berbeza ketinggian antara 1.13 m (3.7 kaki) hingga 21.6 meter (71.93 kaki). Patung Moai ini dikenali sebagai El Gigante ditemui di Kuari Rano Raraku dan dianggarkan seberat 145 hingga 165 tan metrik (160 hingga 182 tan).

Sementara itu, patung Moai terbesar dikenali sebagai Paro berketinggian 9.9 meter (32.63 kaki). Dengan anggaran berat kira-kira 74.39 tan metrik (82 tan), dapat difahami bahawa begitu banyak persoalan misteri  yang cuba difikirkan ramai orang termasuk sarjana tentang bagaimana orang Rapa Nui memindahkan patung-patung seberat ini dari kuari ke destinasi terakhir mereka di sekitar pulau itu. Sedangkan masa tu pengangkutan logistik moden masih belum wujud untuk memindahkan batu seberat bertan-tan apatah lagi mengangkatnya.  Kebanyakan kepala dan badan patung Moai menghadap jauh dari arah lautan, seolah-olah mereka sedang mengawasi penduduk asal Rapa Nui.

Patung-patung Moai itu sendiri adalah diukir mengikut wajah manusia dan badan mereka diperbuat daripada batu gunung berapi, ukiran besar dengan struktur seakan-akan topi Pukao diperbuat daripada batu scoria merah. Kebanyakan Moai Pulau Easter dibuat daripada batu-batu gunung berapi yang besar dan mudah diukir dan diperolehi dari kuari Rano Raraku.

Rano Raraku hari ini sebagai salah satu destinasi yang menarik terutamanya disebabkan oleh banyak patung yang ditinggalkan memberikan petunjuk yang sangat diperlukan tentang bagaimana patung-patung itu dibuat. Bukti ini adalah bantahan bagi mereka yang percaya bahawa bahagian kepala Moai dicipta oleh makhluk asing!

Siapa Mencipta Patung Moai Dan Apa Tujuan Ia Diciptakan?

Persoalan yang jelas ialah siapa yang membina patung-patung besar di pulau terpencil ini dan mengapa ia diletakkan di sana? Kebanyakan ahli arkeologi percaya Pulau Easter telah didiami oleh orang Polinesia antara 300 dan 1200 Masihi, dengan kajian yang lebih terkini memihak kepada tarikh itu.

Sejarah lisan Rapa Nui mendakwa pulau itu mula-mula didiami oleh gelombang pertama ekspedisi orang Polinesia yang diketuai oleh Hotu Matu ‘a, yang berasal dari Marae Renga. Sementara itu, analisis DNA menunjukkan bahawa peneroka pertama memang berasal dari Polinesia, walaupun terdapat perdebatan akademik mengenai perkara ini. Namun begitu, sesetengah pakar berpendapat bahawa penjelajah awal mungkin tiba dari Amerika Selatan kerana bukti pertanian ubi keledek di pulau itu yang merupakan tanaman ruji di Polinesia.

Patung Moai Pulau Easter dipercayai mewakili nenek moyang yang dituhankan. Hampir serupa dengan kepercayaan Animisme yang di pegang oleh majoriti seluruh bangsa Austronesia. Kebanyakan sarjana mengesyaki bahawa Moai dicipta untuk menghormati nenek moyang, ketua atau tokoh penting lain. Bagaimanapun tiada sejarah bertulis dan sedikit lisan wujud di pulau itu, jadi mustahil untuk dipastikan.

Pada tahun 2012, dunia alam maya tiba-tiba ‘meletup’ dengan dakwaan bahawa kepala patung di Pulau Easter  mempunyai badan, Selama ini umum hanya mengetahui imej patung tersebut hanya mempunyai kepala sahaja. Namun patung-patung itu sebenarnya mempunyai badan tertimbus jauh ke dalam bawah tanah dengan ukiran petroglif purba yang aneh.

Walaupun pelancong sering percaya bahawa terdapat hanya patung kepala di pulau itu, ahli arkeologi mengetahui bahawa terdapat rangka mayat tersembunyi di bawah tanah sejak penggalian bermula pada 1914, jelas Jo Anne Van Tilburg dalam LiveScience. Pada tahun 2010, EISP memulakan penggalian untuk mendokumentasikan ukiran kompleks pada badan Moai yang telah dilindungi daripada luluh hawa atau proses pemecahan dan penguraian atau pereputan batuan kerana berada di bawah tanah.

Penggalian ini mendedahkan maklumat yang tidak ternilai tentang bagaimana patung-patung itu dipindahkan ke lokasi semasa mereka. Ini adalah aspek yang telah memeningkan ramai pakar selama beberapa dekad, dengan pelbagai teori kejuruteraan diperagakan termasuk penggunaan kereta luncur, tali, gerakan goyang, penggelek kayu, dan juga teori melibatkan makhluk asing!

Menjelang 1877 terdapat hanya 111 orang penduduk Rapa Nui yang tinggal di Pulau Easter dan pada tahun 1888 Chile telah mengilhakkan pulau itu. Sebahagian besar tanah telah diswastakan untuk penternakan biri-biri, sementara yang lain ia diuruskan oleh Tentera Laut Chile.

Namun begitu, sejak 2010 orang asli Rapa Nui telah memulakan usaha yang diselaraskan untuk memperjuangkan hak mereka. Berdasarkan dakwaan bahawa tanah mereka diambil secara haram, mereka menuntut Chile mengiktiraf perjanjian wasiat yang ditandatangani pada 1888 untuk menerima hak mereka dalam pemilikan kolektif tanah itu.

Tahun 2017 menyaksikan langkah pertama yang penting untuk orang Rapa Nui kerana mereka akhirnya diberi pengurusan Taman Negara Rapa Nui. Mereka juga telah berusaha untuk memastikan menuntut penghantaran semula patung Moai, seperti patung Moai Basalt yang dihadiahkan kepada Ratu Victoria pada tahun 1869 di mana ia diletakkan di Muzium British.